Paloma Huguet: “Nirekin lan egiten duten batzuk Nobel Saria irabazteko hautagaiak dira” - Usurbil - Noaua.eus\nPaloma Huguet: “Nirekin lan egiten duten batzuk Nobel Saria irabazteko hautagaiak dira”\nNoaua Aldizkaria 2022-03-25 07:32\nIkasketek Alemaniako Gottingen hirira eraman zuten Paloma Huguet usurbildarra. Neurozientzialaria da bera, eta jada bi urte eta erdi daramatza atzerrian bizitzen. Alemaniako bizipenak partekatu nahi izan ditu NOAUA!rekin.\nNOAUA! Zerk eraman zaitu Alemaniara?\nPaloma Huguet: Doktoretza tesia egitera etorri nintzen hona eta horretan jarraitzen dut. Neurozientzialaria naiz ni, biologomolekularra zehatzago esanda. Ikerketa egiten ari naiz medikamentu berriak sortzeko eta aplikazio kimikoak sortzeko. Burmuinean dauzkagun neuronak aztertzen ditut eta euren artean nola komunikatzen diren. Neuronek elkarri hitz egiten diete eta modu horretan burmuina koordinatu egiten da, eta hortik gorputzera pasatzen da informazio hori. Elektrizitate bidez egiten da prozesu hau, eta nik hori aztertzen dut, neuronen arteko elektrizitatea. Ez hori bakarrik, doktoretza tesiak egiterakoan ikasi ere egin behar da. Zer dakigun eta zer ez dakigun ikusita, ikerketa lan bat egin behar da. Doktoretza tesia egitean, azken finean, ikasle eta langile gara aldi berean.\nEuskal Herrian egin dituzu gainontzeko ikasketak. Nolatan joan zara Alemaniara doktore–tza egitera?\nUnibertsitate ikasketak amaitzen ari nintzela, GRALa egiteko neurozientzietako laborategi batean aritu nintzen lanean eta konturatu nintzen horretatik bizi nahi nuela nik. Begira aritu nintzen eta ikusi nuen Europako masterrik onenetariko bat hemen zegoela Gottingenen. Unibertsitateak ere izugarrizko ospea du, eta eskaera bidali nien masterrean sartzeko eta baiezkoa eman zidaten. Izugarrizko aukera izan zen niretzat, bizitzan behin gertatzen diren horietakoa. Jada bi urte eta erdi daramatzat bertan, eta beste hiru edo lau egin beharko ditut hemen gutxienez.\n“Jada bi urte eta erdi daramatzat Alemanian, eta beste hiru edo lau egin beharko ditut hemen gutxienez”\nGustura zabiltza Alemanian?\nOso gustura. Gainera, Alemanian zientzia lantzeko aukera ederrak daude, inbertsio handiak egiten dituzte eta garrantzia ere izugarria ematen diote. Gottingeni zientziaren hiria ere esaten diote. Bertatik pasatu dira Nobel Saria irabazi duten hainbat zientzialari eta egongo dira etorriko direnak ere. Nirekin lan egiten duten pertsona batzuk Nobel Saria irabazteko hautagaiak dira. Zientzia egiteko giro aparta dago eta aukera pila bat ari zaizkit suertatzen zientzialaritzan.\nAlemanak oso hotzak omen dira. Hala uste duzu zuk ere?\nHala da, bai. Harremantzerako garaian ez dira oso irekiak. Hiri hau zientziaren hiri izaki, biztanle gehienak ez gara bertakoak, baizik eta munduko edozein txokotakoak. Jendea zientziagatik etortzen da, eta beraz, aleman gutxi ezagutzen ditut. Gutxi ezagutzen ditut, eta gainera, gehiegi harremantzeko ohiturarik ez dutenez, gutxi ibiltzen naiz haiekin.\n“Behin hona iritsita lagunak egin beharra daukazu”\nNOAUA! Alemanekin ez zara harremantzen. Askotan, kanpora joatean jendeak ohitura du gazteleraz mintzo den jendearekin elkartzeko. Zure kasua ere hala da?\nPaloma Huguet: Arraroa egin daiteke, baina bi espainiar baino ez ditut ezagutzen. Iritsi nintzenean lagunak egin beharra neukan eta gaur egun nire lagunik minenak Indiakoak dira. Peruko lagun bat ere badut, Errusiakoak, Turkiakoak, Italiakoak edota Amerikako Estatu Batuetakoak… Denetik pixka bat. Behin hona iritsita lagunak egin beharra daukazu. Asteburuetan senide eta lagunekin ezin dut egon, eta gainontzekoentzat ere egoera hori bera da. Asteburuetan, beraz, jendeak kalera atera nahi du eta aisialdiaz disfrutatu, eta beraz, lagunak egin behar.\n“Gottingen hiria txikia da, oso polita, eta gustura bizi naiz bertan”\nNOAUA! Alemaniarrak usurbildarrengandik oso ezberdinak direla uste duzu?\nPaloma Huguet: Bai, erabat. Mundua ulertzeko modua eta orokorrean harremantzeko modua oso ezberdinak dira. Egunerokotasunean egiten ditugun planek ere ez dute zerikusirik. Oso gauza arraroak egiten dituzte hemen, nahiko kontu “frikiak”. Aurreko batean taberna batera joan nintzen lagunekin garagardotxo batzuk hartzera eta lehiaketa bat egiten ari ziren bertan. Garagardoz beteriko pitxerra hartu eta goraka besoa luzatuta nork gehiago iraungo neurtzen ari ziren; gehien irauten zuena irabazle. Nik Donostian edo Usurbil inguruan ez dut sekula horrelako ezer ikusi. Alemanak oso etxezaleak dira. Neurri batean normala ere bada hotz handia egiten duela kontuan hartuta. Mahai-jokuetan jolastea oso gustoko dute, adibidez. Kanpoan neguan oso ohikoa da -10C egitea, eta beraz, ez dago kanpoan denbora luzez egoterik.\n“Groningen hiriko pisu batean bizi naiz indiar batekin. Lagun egin ginen eta batera bizitzera joatea erabaki genuen”\nAri zara hotz horretara eta eguzki ordu gutxitara ohitzen?\nMomentuz behintzat ez naiz ohitu, eta uste dut sekula ez naizela ohituko horretara. Faltan botatzen dut eguraldi argiagoa eta epelagoa. Gabonetan etxean izan nintzen eta inoizko gabonik epelenak egin ditu. Abenduaren 28an iritsi nintzen eta 20C egiten zituen. Egia da hori ere ez dela normalena, baina eskertu nuen eguzkia eta eguzkia ikustea.\nNolako hiria da Gottingen?\nGottingen oso hiri polita da eta gustura nago bertan, oso txikia da. Donostia baino txikiagoa da. Alemaniako hiritxo bat da, estilo oso alemana duena. Bertan daramatzadan urte hauetan inguruko hirietara bidaiatzeko aukera izan dut: Hamburgo, Bremen… Doktoretza egiten ari naizenez, ikasle izaera ere badut eta hemen, garraiobide publikoa doakoa da ikasleentzat. Polonian ere izan ginen, Belgikan eta Amsterdamen ere bai.\nPisu batean bizi naiz indiar batekin. Lagun egin ginen eta batera bizitzera joatea erabaki genuen. Hasieran, Alemaniara iritsi nintzenean, nire programak kontuan izan zuen atzerritarra nintzela gainontzeko ikasleak bezala, eta alemanik ez nuela hitz egiten ere kontuan izan zuten. Beraz, Unibertsitateak aurkitu zidan bizileku bat nire programa jarraitzen duten beste zientzialariekin batera. Oso gustura egon nintzen han ere. Giro latino bikaina geneukan bertan, baina lau pertsona pisu batean egotea gehiegitxo zen niretzat. Indiako lagunak ere buruan zerabilen pisuz aldatzea eta biok batera joatea erabaki genuen.\n“Interneterako konexioa munduko txarrenetarikoa da hemen”\nNOAUA! Etorkizunean Alemanian geratzeko asmoa duzu?\nPaloma Huguet: Zientzia egiten jarraitu nahi badut, laborategi garrantzitsuak bilatuko ditut eta bertara joango naiz. Zientziaz nazkatzen banaiz, enpresetan beti egoten da lana, dela Usurbilen, dela Donostian. Urte batzuk hemen egin beharra daukat, eta behin doktoretza amaitzean egoera pertsonala ikusi beharko dut zer egin nahi dudan erabakitzeko. Oraingoz ez dut gehiegi pentsatu gaiari buruz, hiru urte ditut aurretik.\nGauza gehiago ere botako dituzu faltan.\nFamilia eta lagunak batez ere, baina baita giroa ere. Euskal Herrian beste inon edo ia inon aurki ezin daitekeen giroa dago, eta hori ere asko botatzen dut faltan. Horrez gain, txorakeria bat ematen du, baina etxean nagoenean eta kaleko elkarrizketak ulertzeko gai naizela ikustea oso arraroa egiten zait, eta barregarria ere iruditzen zait. Txantxak egiteko modua ere faltan botatzen dut, hemengo kultura umoretik ulertuta, oso ezberdina da. Batzuetan zerbait esaten dudanean, neure buruari barre eragiten diot, baina inork gehiago ez du barrerik egiten. Argentinako lagun bat dut hemen eta aleman batzuekin elkartu ginen. Orduan, nahi gabe gurean nahiko ohikoa izan daitekeen espresio bat esan zuen nahi gabe elkarrizketaren harira: “¡Qué nazi!”. Alemaniako mutila erabat zurbil geratu zen eta mila aldiz barkamena eskatu behar izan zion.\nIzango dituzu gisa horretako kontakizun gehiago ere.\nAlemania teknologia arloan puntako herrialdea da. Bai behintzat Europan. Hala ere, wifi eta Interneterako konexioa munduko txarrenetarikoak dira. Garai batean, kableak mundu osoan kobrezkoak ziren, eta gerora abiadura hobea lortzeko herrialde gehienek aldatu egin zituzten, baina alemaniarrek ez. Ez dakit oso ondo zein den hori egiteko arrazoia, baina oso oso konexio txarra daukate. Bizitzaren kontraesanak, badakizu.\nNOAUA!n zabaldu dugun atal berri honi ‘Tokitan’ izena ipini diogu. Atzerrian bizi diren usurbildar gehiago elkarrizketatu nahi ditugu txoko honetan. Egoera horretan den herritarren bat ezagutzen baduzu, bidali bere izena gure posta helbidera: erredakzioa@noaua.eus


balbula: Juan Garzia: "...aditzaurreko galdegai gogaikarriok."\nastelehena, maiatza 07, 2018\nJuan Garzia: "...aditzaurreko galdegai gogaikarriok."\nJuan Garziak dio [Esaldiaren antolaera. Funtzio informatiboak gako, 2014:41-42]:\nAzkenean, (...), galdegai-enfasi guztiak amaieran emango bagenitu, oso ondo etorriko litzaieke hori (esperientziaz diotsuet) muntaia elebidunak egiten dituzten antzezleei, erdarazko eta euskarazko esaldi guztiek intonazio-soslai bera bailukete, eta hor amaituko bailirateke orain arteko euskarazko aditzaurreko galdegai gogaikarriok. [Juan Garzia, 2014:41-42]\nBeraz, esperientziaz diosku Juan Garziak eze, antzerki-muntaia elebidunetan (non ezin evitatu konparazioak), gogaikarri gertatzen direla aditzaurreko galdegaiak respektu aditzostekoak, eta ez alderantziz. Zer esanik ez, horrek berekin ekarriko du euskarazko muntaiaren eraginkortasun konparatibo apalagoa. Eta zergatia, azken zergatia, izanen da linguistiko estrukturala.\nJakina, diferentzia (muga, arazo konparatibo) horiek berdin ere agertuko dira an bikoizketa e-pelikulak edota an beste edozein manifestazio linguistiko non exijentzia informatiboa edo espresiboa den minimoki handia. Zenbat eta komunikatiboki exijenteagoa izan manifestazio linguistiko bat, hainbat beharrezkoagoa izanen da koherentzia sintaktiko-interpretatiboa afin lortu eraginkortasun handiagoa.\nAzken buruan, gauza da ze galdegai postverbalak (berdin nola, oro har, sintaxi burulehen osoa) dirá sintaktiko-intepretatiboki koherenteagoak ze euren kide preverbalak. Eta, askotan arrazoitu dugunez, koherentzia sintaktiko-interpretatibo horrek berekin ekartzen du bai argitasun-erraztasun informatiboa (potentzia informatibo gehiago), bai aukera espresibo moldagarriagoa (errazten dituelarik espresio molde ñabartuagoak eta neutralagoak ere).\nEtiketak: desbideak, galdegaia, Juan Garzia, koherentzia sintaktiko-interpretatiboa\nposted by Jesus Rubio at astelehena, maiatza 07, 2018\nBaina, gutuna, ondo ulertzen da, ezta?\nJuan Garziaren eredu sintaktikoa ezin liteke izan ...\nJuan Garzia: "...interpretazioa guztiz aldatzera b...\nBueltaka kin "mahomarena" eta subjektu-segidak: OV...\nJ.M. Agirre: "... beharrezkoa dugu ez bakarrik ora...\nPatxi Baztarrika: "... jarreraren kontua, nik uste...\nPatxi Baztarrika: "... ez daukat soluziorik? ba, a...\nIbon Sarasola: "...ez gara konpetitiboak, oraingoz...


Viggo Mortenseni emongo deutse Donostia Saria - bizkaie.biz\nBizkaie! 2020-06-22 12:42 Zinemea\nFalling, zuzendu dauen lehenengo filma, aurkeztuko dau Zinemaldian.\nDonostiako Zinemaldiak ohorezko sarituetako baten barri emon dau, 68. edizinoa hasteko hiru hileren faltan. Viggo Mortensen aktore amerikarrari emongo deutse Donostia Sarietako bat, zinemagintzan egin dauen lan oparoa autortzeko. Bide batez, zuzendari lez Mortensenek egindako lehenengo ahaleginaren lekuko izango da Zinemaldia, bertan egingo dauelako Falling-en Europako estreinaldia.\nLance Henriksen eta Mortensen bera dira film barriko protagonistak. Familia barruko drama sakon horretan, aita-semeak dira Henriksen eta Mortensen, baina bakotxak modu baten ikusten dau mundua, eta errealidade bien arteko eten bako talkan bizi dira. Sundance jaialdian estreinau eben Falling, eta kritika bikainak batu.\nNew Yorken jaio zan Viggo Mortensen, 1957an, ama estadubatuarra eta aita danimarkarra eukazan familian. Argentinan bizi izan zanez luzaro, gaztelaniaz be ondo daki. 35 urteko ibilbidean, 50 film ingurutan izan da aktore. 1985ean egin eban debuta, Harrison Forden alboan, Lekuko bakarra pelikulan (Peter Wier).\nZabalkunde handiko filmak eta proiektu independenteak tartekatu ditu Mortensenek urteotan, zuzendari ezagunen aginduetara sarri, Ameriketan zein Europan. Carlito's Way (Briande Palma, 1993), The Portrait of a Lady (Jane Campion, 1996), G.I. Jane (Ridley Scott, 1997), Psycho (Gus van Sant, 1998), Eraztunen jauna trilogia (Peter Jackson), Alatriste (Agustín Díaz Yanes, 2006), A Dangerous Method (David Cronenberg, 2011) eta Green Book (Peter Farrelly, 2018) dagoz bere filmografian.\nHiru aldiz izentau dabe Oscar Sarietarako, aktore onenaren kategorian. BAFTAn eta Urrezko Globoetan be hainbat izendapen ditu, eta Aktoreen Batasunaren saria irabazi eban Eraztunen jauna: Dorre biak filmean egindako lanagaitik.\nSen artistiko sakoneko gizona da Viggo Mortensen, landu dituan genero guztiak kontuan hartuta: aktore ez eze, filmak idazten eta produziduten ibilitakoa da, eta orain zuzendaritzeari ekin deutso; pinturan, musikan, literaturan eta argazkigintzan be sartu-urtenak egin ditu.


Mutua Fraternidad-Muprespa Mugikorra - Edukiak - NEKAZARITZA FAMILIARRA\nZER DA NEKAZARITZA FAMILIARRA?\nNekazaritza familiarrak familian oinarritutako eta landa garapenaren zenbait arlorekin erlazionatutako nekazaritza jarduera guztiak barne hartzen ditu. Nekazaritza familiarra familia batek kudeatzen eta eramaten duen eta nagusiki familia horretako kideen (emakume eta gizonen) eskulanean oinarrituta dagoen ekoizpena (nekazaritzakoa, basokoa, arrantzakoa, artzaintzakoa eta akuikulturakoa) sailkatzeko modu bat da.\nBai garapen bidean dauden herrialdeetan bai herrialde garatuetan, nekazaritza familiarra elikagaiak ekoizteko bide nagusia da.\nEstatuan nekazaritza familiarra ondo gauzatzeko funtsezko zenbait faktore daude, besteak beste, honako hauek: ezaugarri agroekologikoak eta lurraldearen ezaugarriak, araudia, merkatuen, lurraren, baliabide naturalen, teknologiaren, zerbitzu osagarrien eta finantziazioaren eskuragarritasuna, ezaugarri demografiko, ekonomiko eta soziokulturalak eta trebakuntza espezializatua.\nNekazaritza familiarrak eginkizun garrantzitsua du gizartean, ekonomian, ingurumenean eta kulturan.\nZERGATIK DA GARRANTZITSUA NEKAZARITZA FAMILIARRA?\nELIKADURA BERMATZEN DU\nMUNDUKO ELIKAGAIEN % 70 NEKAZARI FAMILIARREK EKOIZTEN DITUZTE\nFuntsezkoa da gosearen eta malnutrizioaren aurka borroka egiteko.\nAskotan nekazaritzako ustiategi txikiak produktiboenak eta iraunkorrenak izan ohi dira kontsumitutako lur eta energia unitateko.\nMUNDUKO FAMILIEN % 40k NEKAZARITZA FAMILIARREAN DUTE BIZIBIDEA\nGarapen bidean dauden herrialdeetako landa inguruneko 3.000 milioi biztanleetatik 2.500 milioi nekazaritzan diharduten familietako kide dira.\nGainera, landaguneetako biztanleria orekatzen, balio kultural eta historikoak babesten, errenta ematen eta kontsumoa bultzatzen ere laguntzen du.\nPOBREZIA ERAGOZTEN DU\nBESTE EKOIZPEN SEKTORE BATZUK BAINO GUTXIENEZ BI ALDIZ ERAGINKORRAGOA DA POBREZIA ERAGOZTEN\nNekazaritzak eragindako BPGd-ren gorakada beste sektore batzuek eragindakoa baino bi aldiz eraginkorragoa da pobrezia eragozten.\nNekazaritza ekoizpena eta landa eremua handitzeak hirialdeko pobreei mesede egiten die, elikagaiak ugaritzen direlako eta hurbilago daudelako.\nBIODIBERTSITATEA BABESTEN DU\nTOKIKO BARIETATEEI EUSTEKO AHALMEN HANDIA DU\nHistorian, 7.000 landare inguru erabili ditugu oinarrizko beharrei erantzuteko. Gaur egun gehienez 150 espezie lantzen dira merkaturatzeko; horietatik 30 giza dietaren kaloria ekarpenaren % 90 dira eta lau besterik ez (arroza, garia, artoa eta patata) kaloria ekarpen horren erdia baino gehiago dira.\nNekazaritza familiarrak, nekazaritzan dibertsitatea sortzeaz gain, dibertsitatea zaintzen ere lagun dezake, ingurune ezberdinetara ondo egokitutako askotariko haziak eta bertako ganadu arrazak erabiliz.\nEMAKUMEA ERE EKOIZLEA DA\nEMAKUMEAK NEKAZARITZAKO ESKULANAREN ERDIA INGURU DIRA GARAPEN BIDEAN DAUDEN HERRIALDEETAN\nGehienetan, emakumeak kozinatu eta janaria mahaira eramaten du, baserriko produktuak merkatura eramaten ditu eta familiaren osasunaz arduratzen da. Seme-alabez erditzen da eta nagusiki berak hezten ditu.\nEmakumeak nekazaritzako eskulanaren zati handi bat dira garapen bidean dauden herrialdeetan, FAOren arabera % 43 eta UNIFEMen arabera, berriz, % 60-80 bitartean.


Elikaduraren eta zuraren kateak bi milioi euroko laguntza jasoko du 2021ean sektorea digitalizatzeko - Revista Sustrai Aldizkaria.\n2021/09/29 | Albisteak\nEusko Jaurlaritzak bi milioi euroko laguntzak deitu ditu digitalizazio‑proiektuak eta 4.0 teknologia ezartzeko gastu eta inbertsioetarako, Euskadiko elikaduraren eta zuraren katearen lehiakortasuna hobetu eta baliabideak optimizatzeko.\nDigitalizazioan hasiberriak diren enpresei zein fase aurreratuagoetan daudenei eskainiko zaie laguntza.\nDigitalizazioa, ikerketa, garapen teknologikoa eta berrikuntza herrialdeen garapen ekonomikoaren adierazleak dira, baita beren produktibitaterako, lehiakortasunerako eta hazkunde jasangarrirako alderdi erabakigarriak ere. Euskadik, azken hamarkadetan zehar, ahalegin publiko‑pribatua egin du Europako berrikuntzako interesgune bilakatzeko.\nSektore batzuek eraldaketa digitalerako bide hori beregain hartu eta digitalizazioari ekin diote dagoeneko, baina Eusko Jaurlaritzak hauteman du nekazaritzako elikagaien sektorea motel dabilela bere kasuistika espezifikoa dela eta, esaterako, produktuen heterogeneotasuna eta iraungipena, enpresen tamaina (gehienak ETEak eta mikro ETEak) eta haren osagai tradizionala, zeinak eragiten duen teknologia eta prozesu berriez jabetzeko prozesua geldoagoa izatea.\nLaguntza‑lerroak eta diruz lagundu daitezkeen jarduketak\nEkonomiaren Garapen, Jasangarritasun eta Ingurumeneko sailburuaren Aginduaren bidez, honako lerro hauek ezarri dira:\n•Enpresei laguntzeko beren digitalizazioaren hastapenetan. Prozesuari ekin eta sistema digitalak erabiltzen hasi nahi duten enpresek zerbitzu batzuk finantzatu ahal izango dituzte, esaterako, digitalizazio integraleko planak edo tresna digitalak ezartzea enpresaren zenbait jarduera‑arloetarako, besteak beste, kudeaketarako, ekoizpenerako edo komertzializaziorako.\nDiruz lagundu ahalko dira, beste batzuen artean, hauek gauzatzeko diagnosien garapenerako jarduerekin zerikusia duten jarduketak: konponbide digitalen sustapena, kudeaketa aurreratuko sistemen ezarpena, produktuaren bizi‑zikloaren kudeaketa, merkataritza elektronikoaren ezarpena, telelanaren sustapena, eta abar.\n•Digitalizazioko fase aurreratuan dauden eta 4.0 teknologiari ekin nahi dioten enpresei laguntzeko. Diruz lagundu ahalko dira, besteak beste, enpresen digitalizazioaren diagnosia eta azpiegituren garapena, esate baterako, biltegiratzeko oinarrizko funtzioak dituzten plataformak, alertak sortzea, negozioen analitikak eta txostenak egitea, zibersegurtasuneko instalazioak eta eskuratutako tresna horiek abiarazteko behar diren prestakuntza-jarduketak.\nEskabideak aurkezteko epea hilabetekoa izango da, agindu hau Euskal Herriko Agintaritzaren Aldizkarian argitaratu eta hurrengo egunetik aurrera zenbatzen hasita. Euskal Autonomia Erkidegoko Administrazio Publikoaren egoitza elektronikoan eskuragarri dagoen eredu normalizatuaren arabera aurkeztuko dira eskabideak.


Ane Irazabalek irabazi dau Euskal Kazetarien Saria - bizkaie.biz\nAne Irazabalek irabazi dau Euskal Kazetarien Saria\nBizkaie! 2017-11-09 08:14 Kulturea\nGatazka guneetan egin dauen lan ona nabarmendu dabe.\nAne Irazabal, atzerritik informazinoa emoten (argazkia: EiTB) | Ikusi handiago | Argazki originala\nEuskal Kazetarien Alkargoak eta Euskal Kazetarien Alkarteak urteroko sarien barri emon dabe. Euskal Kazetarien Saria Ane Irazabalek irabazi dau, gatazka guneetan egiten dauen lanagaitik, izan be, aspaldiko urteotan barriemoile lanak egiten dabil munduko hainbat lekutan: Herrialde arabiarretan ibili zan luzaro, besteak beste, Udabarri Arabiarraren ondorenak aztertzen. Europara datozan etorkinen egoereari be erreparau deutso sarri.\nHain zuzen be, Euskal Kazetarien Sariaren helburua da bertoko edo kanpoko informazinoa zabaltzeko orduan eredugarria dan kazetari bat saritzea, lanbidearentzat harro egotekoa dan moduan. Aurreko edizinoetan Manu Leguineche, Sarita Estevez, Mikel Ayestaran eta abar saritu izan ditue.\nGanera, Euskal Kazetarien Alkargoak eta Euskal Kazetarien Alkarteak antolatzen daben sariketa honetan, beste modalidade batzuk be badagoz: Adierazpen Askatasunaren José María Portell saria Gervasio Sánchezi emon deutsie, argazki-kazetaritzearen alorrean egin dauen lanagaitik. Gerretan zein gizarte gaietan sensibilidade handiko ikuspegia emoten dau Sánchezek.\nIbilbide profesionalaren kategorian, ostera, Iñaki Iriarte eta Mariano Ferrer aukeratu ditue, Deia eta Egin egunkarietako lehenengo zuzendariak hurranez hurran. Egunkari horreek biak sortu zirala 40 urte bete dira aurten. Kazetaritza digitalaren atalean, ostera, Mikel Iturraldek irabazi dau, Treneando blogean egiten dauen lanari esker.\nAmaitzeko, gizarteko erakunde bati emoten jakon sari berezia Euskal Herriko Bertsolari Txapelketa Nagusiari emon deutsie, izan be, sariketearen antolatzaileek uste dabe era egokia asmau dauela euskal kulturearen adierazmolde bat, bertsolaritzea kasu honetan, gizarteratzen eta ezagutzera emoten, horretarako estrategia komunikatibo txalogarria martxan jarrita.\nSariok hilaren 20an banatuko dira, Bilboko BBK Salan egingo dan ekitaldian. Ganera, Zakilixut pertsonaiak 40 urte bete dituala eta, Antton Olariaga marrazkilariari omenaldia egingo deutsie ekitaldi horretan.\nBilbao Bizkaia HARROk omenaldia egingo deutso Ignacio Goitia margolari bilbotarrari


Tonaka konfiantza - Deia\nana urkiza 19.10.2020 | 01:10\nEtxebarriak euskararen normalizazioan zientzietako goi mailako hezkuntzari egindako ekarpenaz hitz egin dugu, euskal kulturarekiko erakutsi duen konpromisoaz eta bere obraren dibulgazioaz, horiexek izan baitira epaimahaiak aintzat hartu eta Eusko Ikaskuntzak Manuel Lekuona sariaren bidez aitortu nahi izan dizkionak.\nOraindik ere asko dagoela egiteko errepikatu du. Beharbada, ez dela iraganeko "behar" bezala ikusten; behar horri erantzuteko indarrari ez zaiola "konpromiso" deitzen; eta taldean sinesteari ez zaiola "konfiantza" esaten. Eta hitzok adierazgarriak iruditu zaizkit. Gure gizartearen beharrak zeintzuk diren identifikatzea garrantzitsua da eta, ezinbestekoa, behar horiei garapen bide amankomuna ematea; "behar" deitu edo ez. Eta garapen bide horretan ekarpenak egingo dituzten iritzi eta jakin-tza askotarikoak jasotzea, "konpromiso" deitu edo ez. Konfiantzak, ordea, konfiantza izaten jarraituko du, etorkizunean elkarrekin aritzeko, tonaka beharko duguna.


HERMES [Hermes] Kelly 32 Togo Etope 2WAY poltsa □ J grabatuta sorbalda poltsa hardware zilarrezko barne larruzko larruzko larruzko ladies [pre-jabetzako] ー The best place to buy Brand Bags Watches Jewelry, Bramo!\nSalmenta prezioa： USD 13,925.83(Zerga barne)\nProduktuen kudeaketa zenbakia (produktuaren URLa)：2658-vv-06131-hd\n-Produktuaren izena: HERMES [Hermes]\n● Modelo zenbakia: J J grabatua\nKolorea ●: Etope × zilarrezko parentesia\nTamaina ●: W32cm × H23cm × D12cm ingurukoa\nHeldulekuaren luzera: 26 cm inguru\nSorbalda uhala luzera: 87,5 cm inguru\n● Zehaztapenak: Blokeoaren parentesia eta irekitzeko / ixteko mota\nOsagarriak ●: Crochet\nX 2 gakoa\nSorbalda uhala (hariak eta parentesi batzuetan marra hutsak)\nAzalean hari txikiak eta zikinkeria daude eta lau izkinetan hari batzuk.\nAurrealdean eta behean marratu batzuk daude, eta gerriko pixka bat.\nHainbat hariak eta zikinkeria argiak daude heldulekuan.\nBarruan luma marka txikiak daude, eta zenbait marratu eta luma txikiak daude behean.\nKremailera poltsikoan hari arina dago, baina nahiko garbia da, ez da nabarmenik kaltetzen.\nErabilera sentsazio bat dago, baina nahiko garbi dago kalte handirik ez duen arren.\n● Iruzkina: galdetu informazio gehiago lortzeko.


Auto-aseguratzaileek zirkulazio-istripuagatiko kalte-ordainak azaldu beharko dizkiete bezeroei, zuzentarau berri baten arabera. | Consumer\nGainera, erreklamazioa egin eta gehienez ere hiru hilabeteko epean jakinarazi beharko da.\nEspainiako legedian sartzen ari den Europako Bosgarren Arteztarauaren arabera, auto-aseguratzaileek bezeroei esplikatu beharko diete zenbateko jakin batekin zergatik ematen dieten kalte-ordaina zirkulazio-istripuengatik. Jakinarazpen hori, gainera, bezeroak erreklamazioa egiten duenetik hiru hilabete igaro baino lehen egin behar da.\nZuzentarau horrek, halaber, zehazten du, besteak beste, istripuetan jasandako gorputzeko kalteengatik biktimek jaso ditzaketen gehienezko kalte-ordainak handitu egingo direla 2008tik aurrera, eta bi urte geroago milioi bat euro izango direla, gaur egun baino ia hiru aldiz gehiago.\nArau berri horrek oso alderdi praktikoak ditu, eta kontsumitzaileari mesede egingo dio, batez ere, estaldura-indizeen igoerari dagokionez, Justizia Ministerioko aholkulariak eta Zuzenbide Zibileko katedradun Fernando Reglerok azaldu zuenez; Madrilgo Unibertsitate Konplutentseak antolatutako “Espainiako aseguruaren etorkizuneko proiekzioa” ikastaroan parte hartu zuen.\nTestuak dioenez, nahitaezko erantzukizun zibileko aseguruak milioi bat euroko kalte-ordaina emango du biktima bakoitzeko, eta zirkulazio-istripu baten ondoriozko erantzukizun guztiak estaliko ditu. Hala, borondatezko asegurua ez litzateke beharrezkoa izango, Reglerok esan zuenez, “prima merkeak dira eta hirugarrenei mugarik gabe eragin dakizkiekeen kalte guztiak estaltzen ditu”.\naseguru-etxeak indemnización-eu istripuak


Pinguino enperadorea berriro - Zientzia Kaiera\nPinguinoak berriro aipatu ditugunez, uste dugu pinguinoen bizi-zikloak eta, zehazkiago, pinguinoen ugaltze-estrategiak merezi duela gogoeta labur bat. Ez baita erraz ulertzen hain baldintza gogorrei aurre egin behar izatea arrautza txitatzeko. Zergatik neguan? Zergatik urteko sasoirik gogorrenean? Gure ustez, horren arrazoiak zerikusia du txitak jaio ostean aurkituko dituen ingurune-baldintzekin.\nIrudia: Neguko baldintza latzetan egiten du txitaldia pinguino enperadoreak. (Argazkia: Christopher Michel)\nTxitaldia neguan egiten dutenez, uda izango da txita jaioberria itsasora heltzen denerako, eta animalia haragijale batentzat uda da sasoirik onena, orduan izaten baitira ugarien harrapakinak. Beraz, neguko txitaldi gogorraren ondoren, udaberrian jaiotzen da txita; udaberrian zehar gurasoek elikatzen dute, txita jaioberria ez baita bere kabuz elikatzeko gai. Gero, indartsuagoa denean eta igeri egiteko eta ehizatzeko ahalmena duenean, bere kabuz elikatuko da itsasoan; udarako egongo da horretarako prestatuta, baina udarako prestatuta egon ahal izateko, neguan izan behar txitaldiak.\nBeraz, gurasoen lan astun eta arriskugarria, urte-sasoien aldaketaren testuinguru horretan kokatu behar da; bestela, nekez uler liteke.\nArgitalpen-data: 2018/06/28 · Atala: Animalien aferak, Dibulgazioa\nAstrobiologia Espazioan ere plaken tektonikaren bila dabiltzala azaldu digu Juanma Gallegok. Orain arte biologiaren ikuspuntutik arreta gutxi jaso du plaken […]\nHartzen neguko lozorroa\nJuan Ignacio Pérez eta Miren Bego Urrutia Hotza ———————————————————————————————————– Teknikoki, hartzak hibernatu beharrean neguko lozorroan sartzen dira. Ñabardura terminologikoa ez […]\nAsteon zientzia begi-bistan #209 – Zientzia Kaiera\n[…] Zergatik urteko sasoirik gogorrenean? Juan Ignacio Pérez eta Miren Bego Urrutiak eman digute erantzuna: Txitaldia neguan egiten dutenez, uda izango da txita jaioberria itsasora heltzen denerako eta […]


Ekintza feministak grebara orokorrera deitzen Euskal Herriko herri eta hirietan\nEuskal Herriko Mugimendu Feministak deitua, aurreko larunbatean Euskal Herriko herri eta hirietan ekintza feministak burutu ziren datorren urtarrilaren 30eko greba orokorrari babesa ematez eta Euskal Herriko emakume* feministei grebara batzeko deia eginez.\nHerri bakoitzeko mugimendu feministak aukeratu zuen zein formatutan egingo zuen ekintza. Uribe Kostan adibidez kotxe karabana bat egin zuten, Iruñerrian aldiz Inditex enpresako denda bati ekintza egin zioten. Sakanan, Gernikan, Lekeition....agerrialdiak egin ziren eta Bilbon ostera, pikete informatibo feminista bat antolatu zuten.\nFormatu ezberdinak baina guztiak mezu berberarekin: greba feminista izango da!


Finalean sartzeko bigarren aukera dute sakandarrek - Sakana - Guaixe.eus\nFinalean sartzeko bigarren aukera dute sakandarrek\nGuaixe 2020-03-06 12:06\nTuterako saioa, zuteik, eskuinean, Idoia Granizo altsasuarra. NAFARROAKO BERTSOZALE ELKARTEA\nBardoak 2020ko finalaurrekoearen itzulera saioa jokatuko dute gaur Sakaña eta Atekaberts komeni taldeek Atarrabian\nTuterako Beterri peñan 40 bat pertsona bildu ziren Atekaberts komeni eta Sakaña taldeen arteko saioa entzuteko. Leitzako taldeak irabazi zuen joaneko saioa. Gaur, ostirala, Atarrabiako Etxebeltza Elkartean itzulia izanen da, eta sakandarrek puntuazioari buelta eman beharko diote finalean egoteko. Asteburuan jokatutako bigarren saioan, Anizen, Malerrekako Bertsonautak taldeak irabazi zuen, Lesakako Arranopola taldearen aurretik.\nLeitzako Atekaberts komeni taldeak irabazi zuen Tuterako finalaurrekoaren joaneko saioa, baina sailkapena estu gelditu da. Izan ere, Leitzako taldeak 23 puntu jaso zituen eta sakandarrek 21. Hortaz, gaur Atarrabian jokatuko den itzulerako saioan erabakiko da finalerako nor sailkatzen den. Sakaña taldean Ekain Alegre, Idoia Granizo eta Saats Karasatorre aritu ziren bertsotan. Leitzako taldea Aitzol Eizmendi, Ane Intxausti, Joanes Illarregi eta Miel Mari Elosegi Luze bertsolariek osatu zuten.\nAnizen jokatu zen finalaurrekoaren joaneko beste saioa eta Malerrekako Bertsonautak eta Lesaskako Arranopola taldeak aritu ziren. Malerrekakoek irabazi zuten saioa 26 punturekin eta, beraz, pausu bat eman dute Lizarrako finalean sartzeko. Arranopolak 18 puntu jaso zituen. Martxoaren 14an, Goizuetan, bi taldeak aurrez aurre izanen dira itzulerako saioan, eta orduan erabakiko da nor den finalista.\nGaur jakingo da Atekaberts komeni edo Sakaña taldeen artean nor pasako den Lizarrako finalera, Atarrabiako Etxebeltza Elkartean jokatuko den saioan. Bihar, larunbata, Tafallan kanporaketarako joaneko saioa izango da Berako Lamixene eta Barañaingo Hego haizea taldeentzat.\nFinalaurrekoetatik hiru talde sailkatuko dira finalera. Lizarra ikastolan jokatuko da finala, martxoaren 28ann, 17:00etan. Sarrerak dagoeneko salgai daude bertsosarrerak.eus web orrian, Lizarra ikastolan eta Lizarrako Beinat Etxepare euskaltegian.


Madalenetako programa aurkeztu dute udalbatzako kideek | Herribizia\nMadalenak | Udal komunikabidea 2013-07-11 | 0\nAlderdi politiko guztietako ordezkariak bildu dira gaur Udaletxeko Areto Nagusian 2013ko Madalenetako egitarau ofiziala aurkezteko.\nIrune Balentziaga Kultura zinegotziak, hasteko, aipamen berezia egin nahi izan die aurtengo Madalenetako omenduei, Erraldoi eta Buruhandien Konpartsari eta Iñaki Tolaretxipiri, hain zuzen. Honekin batera, Udalak uztailaren 20an, arratsaldeko 19:00etan, Xenpelar Etxean “omenaldi xume” bat egingo diela azaldu du eta ekitaldi horretan bertan, kartel lehiaketa ofizialaren irabazlea izan den Julen Rodriguez Galtzarabordako bizilagunari ere emango diotela saria.\nJai Batzordearen eginkizuna ere azpimarratu du Balentziagak. Aurten 40 elkartetik gora aritu dira lanean adin guztietarako egitarau zabal eta anitza osotzeko ardura Udalarekin elkarbanatuz: “Jaiak beste modu batera eraiki ditzakegula erakutsi dugu. Errespetuaren, aniztasunaren eta berdintasunaren baloreak aintzat hartuz egin dugu bidea, eta bidea egiten jarraitzeko borondate osoa dugu”.\nBestalde, gizon eta emakumeen arteko berdintasunean, sexu aukeren arteko berdintasunean eta jatorri, kultura eta izaeren arteko berdintasunean festak gozatzeko gonbitea egin die herritarrei.\nHerritarrek bihartik aurrera eskuratu ahal izango dituzte bai egitaraua eta baita poltsikorako esku-orriak ere. Balentziagak azaldu duenez, hilaren 12an, 15ean eta 16an, goizeko 11:00etatik 13:00ak arte egingo dute banaketa udaletxeko atarian.\nBaina Herriko plazako arkupeak ez dira izango programa jasotzeko leku bakarra: publizitatea jarri duten saltokietan, liburutegian, Galtzaraborda, Fanderia eta Kaputxinoetako kirol instalazioetan eta gainontzeko udal eraikinetan ere izango dira eskuragarri. Honez gain, herriko auzo elkarteei eskaini dizkiete egitarauak eurek bana ditzaten.\nGuztira 9.700 ale argitaratu dituzte paperean. Formatu digitalean, Herri Bizian aurkituko dute hala nahi dutenek.\nMadalenetako egitarau ofiziala Herri Bizian esklusiban


Hamarnaka pertsona kalera irten dira Kuban blokeoaren aurkako protestetan. Argazkia: Euskadi-Cuba.\nAzken egunotan Kuban izaten ari diren mobilizazioen aurrean Euskadi-Cuba elkarteak AEBko Gobernuak eskatu du Bidenen Gobernuak ezartzen duen blokeo ekonomiko, finantzario eta komertziala bertan behera uzteko eskatzen zuen. Euskal Herria Sierra Maestra, Desembarco del Granma eta ACESMA Kubako emigrazio elkarteek ere bat egin dute eskaerarekin.\nElkarteak Kubako Iraultzari, herriari eta bere gobernuari babesa adierazi die "pandemiaren aitzakiaz aprobetxatuz, ezegonkortasun politikoa sortzeko saiakera berri baten aurrean". Hala, laster iragarriko dituzten ekintza solidarioetan parte hartzeko gonbita luzatu nahi dute.\nEuskadi-Cuba elkartearen arabera, azken egunotako istiluak "ez dira osasun-krisi baten ondorio, helburu politiko nabarmenak dituen esku-hartze humanitarioa eskatzen duten agenteek ikustarazi nahi duten bezala". Protestak elikagaien, erregaiaren, sendagaien, garraioaren eta itzalaldi elektrikoen "hornidura ezaren krisiarekin" lotuta daudela azaldu dute. Gainera, berretsi dutenez, AEBko gobernuak finantzatutako kanpoko sare sozialetako lanak "egoera ekonomiko eskasa" aprobetxatu nahi du "kaosa eta ezegonkortasun politikoa" lortzeko.\nAzkenik, "jada zabalduta dagoen beste gezur bat" ere salatu dute, "herrialdera laguntza materiala sartzeko debekua". Hala, Kuba hainbat herrialdetatik dohaintzak jasotzen ari dela argitu nahi izan dute.\nGertakarien harira eta babesa erakuste aldera, "Unblock Cuba: Gora Iraultza" lelopean elkarretaratzea deitu du Euskadi-Cuba elkarteak datorren ostegunerako, uztailaren 15a, Bilboko Areatzan. Sierra Maestra, Desembarco del Granma eta ACESMA elkarteek ere bat egin dute mobilizazioekin.


Burdinolaren historia/Burdina mitoetan eta elezaharretan — Wikibooks\nBurdinolaren historia/Burdina mitoetan eta elezaharretan\nMariren adats "siderala"[aldatu]\nMariren adatsa: Euskal Herria, izadiaren edozein fenomenoren aurrean sentikor behatzailea izan denez, baditu gai horiei buruzko bere elezaharrak. Aipa ditzagun Aizkorriko Dama deituari buruzko elezahar bitxiak: udazkeneko gauetan, Aketegiko haitzulotik irten eta, argi distiratsuz eta adats koloretsu luzea erakutsiz, Murumendin edota Anbotoko bere gordelekuetara joaten den Damaren kontakizuna.\nAstronomia eta geologia alorretan onartutzat ematen da, gaur egun, Lurrean aurkitu den lehen burdina purua (meteoritoa) goietatik eroritako izar-aerolitoak izan zirela, «sideritos» deritzatenak. Sidero hitza grezieratik eta ondoren latinetik dator; gauza bi adierazten ditu, burdin eta izar. Bien lotura da siderurgia hitza, hau da, burdina ateratzeko eta lantzeko jarduera.\nAzaroko edozein gauetan ortzi aldera begiratzearekin soilik, izar samalda batek lurraren orbita zeharkatzen duen urtaro horretan, burdinazko materialak eta metalezko beste batzuk ikusiko ditugu; eta zer dira? Lurrak bere joanean bidez aurkitu eta bere erakarmenez behera etorrarazten dituen zatiak, aerolitoak dira, eta argitsu eta margo harrigarriez ortzitik erortzen dira. Oso antzinatik ezagutzen da fenomeno hori, eta harrigarria zenez, ipuin eta elezahar ugari sortzeko bide eman du.\nEuskal Herria, izadiaren edozein fenomenoren aurrean sentikor behatzailea izan denez, baditu gai horiei buruzko bere elezaharrak. Aipa ditzagun Aizkorriko Dama deituari buruzko elezahar bitxiak: udazkeneko gauetan, Aketegiko haitzulotik irten eta, argi distiratsuz eta adats koloretsu luzea erakutsiz, Murumendin edota Anbotoko bere gordelekuetara joaten den Damaren kontakizuna.\nGauza jakina da adatsen margo gorri eta esmeralda berde biziak, batez ere, aerolitoa lurraren atmosferan abiadura handian sartuz egiten duen urraduratik sortuak direla, eta zenbait puskatan zatitzean, haren deskonposizioan metal oxido margodunak sortzen dituela. Hain zuzen ere, 1954an eman genuen aerolito horietako baten erorketaren berri zehatza, Gipuzkoako mendi batetik udazkeneko egunsenti aurretik ikusi genuena.\nEuskal Herriko elezaharretan gauza bera dira Mari, Dama eta Señora. Jose Migel Barandiaran jaunak bere azterketa etnografiko sakonetan era askotako elezaharrak atera ditu argitara: Mariri, emakumezko jainkosari, dagozkionak, zeina ortzian batetik bestera baitabil, gona gorriz jantzirik, suz inguratua. Horrez gain esaten duenez, Mari deritzon jainkosa beste elezahar askoren eta sinesgai ugariren jatorrikoa da, beste lurralde batzuetakoen antzekoa.\nPirinioetako elezahar mitikoak[aldatu]\nSar gaitezen Euskal Herriko meatzaritzaren historia aztertzera, etnologiak eskaintzen dituzten elezaharrez baliaturik. Horien artean badira idazle greziar eta erromatar batzuen aitorpenak, iberiar penintsulari dagozkionak, eta, bereizik, baita hainbat aipu bibliko ere.\nIdazteunak, gizadiaren antzinako kondairarik osoenetakoa denez, bere generoan sarrera luze eta zehatzean (Hasiera, 4,22 eta hur.) honela dio: «Selak, berriz, Tubak-Qayin sortu zuen, tupikizko eta burdinazko tresna zorrotz guztiak lantzen dituztenen aita».\nIdazteunaren zati honi dagokionez, Garibai gipuzkoar historialariak bere Compendio Historial liburuan, Joseforen aitorpenak iturritzat harturik, dio: «Tubalcayn siendo fortísimo varón, comenzó a guerrear las gentes y buscó el arte de fundir y labrar el hierro».\nPosidoniok, K. a. 135 urte aldera Sirian jaio zenak, honela dio iberiar penintsulari buruz: Pirinio mendien izenak, sua esan nahi du grezieraz; sekulako sute izugarri baten bidez mendi-erraietako burdinki ugari urturik, burdinazko ibaiak zabaldu ziran iberiar penintsulan barrena eta horretatik datorkie Pirinio su-izena.\nDiodoro Sikulok, Estrabonen garai berekoak, zehatzago adierazten du, sute hori gertatu zenean, Pirinio inguruetako biztanleek ez zutela urre eta zilarraren baliorik ezagutzen.\nEsan dezagun gertaera bitxi gisa, Mari izeneko numen horrek eman zigula lehenengo pista, 1961ean, Urnietako mendietan Marizulo izeneko haitzuloa aurkitzeko eta ondoren Barandiaran, Altuna eta Ataurirekin elkarlanean burutu genituen hango ikerketak egiteko. Han aurkitutako aztarnen aldirik zaharrena Brontze Aroa da.\nElezahar hori bera badugu zorionez Euskal Herrian bertan ere, aldaketa batzuk gorabehera. Elezahar horretan ere aipatzen da Pirinioetako (Auñamendiko) burdina, Bertako biztanle euskaldunek borroka egin behar izaten zutela, Auñamendi edo Pirinio mendien gainean, udazkeneko gauetan agertzen zen herensugearen aurka, eta honen itxura, «Hidra» izeneko izar-multzoaren antzekoa zela.\nWentworth Websteren Basque legends, collected chiefly in the Labourd liburuan, aurreko mendearen azkenetan argitaraturik dator elezahar hori. Honela dio:\n«Erensugea edo zazpi buruko sugea, piztitzar izugarri aundia zan; bere burua Bigorre’ko mendi-muturrean jartzen zuan, lepoa Bareges aldean, gorputza, Luz, Saint Sauveaur eta Gedres aranetan etzinda, eta buztana Gabarnie’ko arruan kiribilduta. Iru illabetetik bein ¡aten zuan; bere aoko atsaren indar utsez irentsi oi zituan artalde osoak, sorgorturik lo gelditu arte. Akabatu aal izateko, mendietako burdin guztia bildu zuten gizonek eta baso guztietako egurrez sekulako sua egin zuten, burdina urtzeko; orrela gertuturik, zai egon ziran esnatu arte, autzak edo eztar-zuloa zabaldu bezain laister, burdin urtua irentsi zezan».\nLurralde horietako mapa eta planoak ikusiz, eta izar-sailen ortzi-mapak aztertuz, gure aurreko arbasoek Pirinio mendietako gertakaria zernola ikusiko zuketen adierazi nahi izan dugu, batez ere udazkenaren aurrenetako gauetan, «Hidra» edo «Erensuge» izar-saila gainean zegoelarik.\nPirinioetako ikuspegi honetan, «Pic de Ger» ageri da, gaur Zuberoa den euskal lurretatik kilometro gutxira, Sortalderantz. Kontu ziurra da, beraz, antzinako aldi haietan delako Herensugearen elezaharrak dioen lekuan euskaraz mintzatzen ziren.\nGrezieraz eta latinez Hidra hitzak, uretako suge adierazten du eta euskaraz, Azkuek dionez, Erensuge eta Herensuge hitzek suge edo piztitzarra adierazten dute.\nAntzina-antzinako euskal elezahar hau, ezin ukatu, etnologia mailako aztarrenik onenetako bat dugu, batez ere mundu guztiko burdingintzaren kondairari dagokionez; eta behar bada, bera dugu lehenengo mitologia-aztarna, irudi eta sineskerien bidez, baina burdingintzaren hasiera adierazten diguna: burdin mea eta egur-ikatzaren bidez burdina lortzen zutenekoa.\nGorago azaldu dugun izarren gertakari hori, Auñamendi edo Pirinio aldeko mendi eta haranetan ikusten zirenak, udazkenaren hasieran eta gaueko lehen orduetan gerta zitekeen; horregatik, esan daiteke, elezahar hori ahoz aho bizirik gorde duten euskal leinuak, Neolito Aroko edo indoeuropearraren aurreko aldietan trashumantzian ibili ohi ziran artzain-herriengandik iritsi zaigula.\nAzkuek dionez, Arrasaten (Gipuzkoa) errementari edo burdin arotz batek erail omen zuen Herensugea, aurrez sutegian goriturik zeukan burdin hagaz.\nBarandiaranek bere Lan Guztiak bilduman, Erensugea aipatzen duen haietan esaten digu euskal mitologian badela izen bereko jainko bat, suge itxurakoa; elezaharren alorrean, tankera askotako beste batzuk biltzen zaizkiola eta haietako jakin batzuk antzinako hainbat sistema mitologikotan azaltzen direla. Arrasateko piztitzarrarena ere transkribatzen du, alde handirik gabe.\nOrrialdearen azken aldaketa: 20 maiatza 2015, 08:52.


Covid-19 koronabirusa: positiboak Euskadin, 2021eko otsailaren 11n\n% 5etik behera jaitsi da positibotasun tasa Euskadin\nEAEk egunean positibo gutxiago atzeman ditu, 684. Halaber, behera egin dute ospitaleratze berriek, eta intzidentzia tasa metatuak eta ugalketa-indizeak behera egiten jarraitzen dute.\nZainketa intentsiboetako unitateetako langileak. Argazkia: EFE.\nLABI teknikoak pandemiaren bilakaera aztertu eta balizko neurriak proposatuko ditu\nPositiboen tasa % 3,4an kokatu da Nafarroan\nCovid-19aren pandemiak 684 positibo berri utzi ditu (aurreko egunean baino 64 gutxiago) azken orduetan, % 4,9ko positibotasun tasarekin. Horrek esan nahi du bi hilabetetan lehen aldiz jaitsi dela % 5eko atalasea, hortik aurrera erkidegoaren transmisioa dagoela uste baita. Alde negatiboan, berriz ere gaixo kritikoen egoera dago, 167 paziente baitaude.\nEusko Jaurlaritzako Osasun Sailaren pandemiaren eraginari buruzko azken txostenaren arabera, joan den asteazkenean, 13.820 proba diagnostiko egin zituzten, aurreko eguneko 13.437 proben gainetik.\nHorrela, positibotasun tasa % 5etik behera jaitsi da. Abenduaren 23tik, positibotasuna % 4,5ekoa izan zenetik, EAEn ez da kasu berrien hain ehuneko txikia erregistratu.\nPositibo gehien Bizkaian eman dira berriro, 387 kutsatze berri izan baitira, asteartean baino 19 gutxiago; Gipuzkoan, berriz, 187 kasu berri erregistratu dituzte (aurreko egunean baino 21 gutxiago), eta Araban 100 kasu berri, aurreko egunean baino 21 gutxiago. Halaber, Euskaditik kanpo bizi diren pertsonei dagozkien beste hamaika kasu zenbatu dituzte, hau da, bi gutxiago.\nDatu horiekin, 100 000 biztanleko 14 egunetan intzidentzia-tasa metatua 564,71koa da Euskadi osoan, aurreko egunean baino ia 27 puntu txikiagoa (591,49). Adierazle hori nabarmen hobetu da hiru lurraldeetan eta hiru hiriburuetan, eta Donostiak gune gorria delakoa uzteko zorian dago, 500,5 kasuko tasarekin itxi baitu eguna.\nZure interesekoa izan daiteke baita ere: Barakaldo eta Erandio eremu laranjan sartu dira\nOinarrizko ugalketa kopuruak, covida duen gaixo batek zenbat pertsona kutsa ditzakeen adierazten duenak, beheranzko joerarekin jarraitzen du eta 0,83an dago (bezperan 0,85ekoa zen). Adierazle hori, intzidentzia-tasa metatuarekin eta zainketa intentsiboetako unitateen okupazioarekin batera, pandemiaren hedapenaren kontrol-maila zehazten dutenetako bat da.\nAlde negatiboan, zainketa intentsiboetako unitateetako okupazio-errekorra erregistratu dute berriro, 167 paziente ospitaleratuta (egun bat lehenago baino bi gehiago) baitaude, baina, oro har, asistentzia-presioa arindu egin da; izan ere, 512 paziente ospitaleratu dituzte (asteartean baino 35 gutxiago), azken egunean 70 ospitaleratze berri izan ondoren, aurreko egunean baino 29 gutxiago.\nKoronabirusean positibo eman ostean, itxitako ikasgelak 202ra igo dira ostegun honetan, hau da, joan den asteazkenean baino 14 gehiago, eta klase guztien % 1,15 dira. Klaseren bat itxita duten zentroak 118ra igo dira (asteazkenean baino zortzi gehiago).\nGainera, aurrez aurreko hezkuntza-jarduerak etenda jarraitzen du Gasteizko Nuestra Señora del Carmen HHI ikastetxean.


Ana Urkiza / Eusko Ikaskuntzako lehendakaria - Euskonews\n753 Zenbakia 2020-09-21 / 2020-10-14\n"Gure gizartearen eraikuntzan aritu nahi duten pertsonentzako lekua da Eusko Ikaskuntza"\nGizarte eta Informazio Zientzietan Lizentziatua EHUn eta Linguistikan diplomatua UNEDen, “Communication d´Entreprise et Communication Commercial”, “Banca comercial”, eta “Dirección y Gestión de Recursos Humanos” graduondokoak egin ditu.\n2017tik Barne Komunikazio eta Prestakuntza Sailak zuzentzen ditu Bankoa Crédit Agricolen eta Euskara Planaren arduraduna da, bainalehendik (2007-2017) Giza Baliabideen zuzendaria izan zen. Deustuko Unibertsitatean Komunikazioa irakatsi du. 2004tik 2006ra Euskal Idazleen Elkarteko Idazkari Kudeatzaile izan zen. Aurretik komunikazioaz arduratu zen Danobat Taldean eta Ideko Teknologia Zentroan.\nEusko Jaurlaritzako Euskararen Aholku Batzordeko kide da 2000tik, 2016an Elhuyar Saria jaso zuen, enpresetan euskara bultzatzeko egindako lanagatik.\nSortzaile gisa, Ana Urkiza Ibaibarriaga ipuin, poesia, aforismo eta haur eta gazte literatura liburuen egile da; gainera, biografia eta itzulpena ere landu ditu. Zenbait literatura sari jaso ditu idazle lanengatik. Era berean, komunikabideetan eta espezializatutako aldizkarietan kolaborazioak egiten ditu.\nJakoba Errekondo / Isabel Elizalde


Euskal enpresa talde batek AMA proiektua garatu du, plataforma bat Amatasun-arreta integrala bermatzeko.\nEnergia Digitala eta Ingurumena\nEuskal enpresa talde batek, Vicomtech barne, AMA proiektua garatu du, plataforma bat Amatasun-arreta integrala bermatzeko.\nGrupo Init, Reproducción Bilbao eta Vicomtech, AMA proiektua garatzen dute. Adimen artifizialean oinarritutako plataforma teknologiko bat da, haurdunaldiaren aurretik eta haurdunaldian prebentzioari, jarraipenari eta laguntza pertsonalizatuari buruzkoa, eta haren helburu nagusia etorkizuneko gurasoentzako sistema integral bat garatzea da, zaintza-planak diseinatuz.\nGrupo Init, Reproducción Bilbao eta Vicomtech osatutako euskal enpresa talde batek AMA proiektua garatzen du, adimen artifizialean oinarritutako ama-arreta integraleko plataforma teknologikoa, haurdunaldiaren aurretik eta haurdunaldian prebentzioan, jarraipenean eta laguntza pertsonalizatuan oinarritua. Sistema horren bidez, zaintza-planak ezarri ahal izango dira bai haurdunaldia bilatzeko fasean dauden emakumeentzat, modu naturalean edo ugalketa-medikuntzaren laguntzarekin, bai haurdun dauden emakumeentzat.\nAma proiektuaren helburu nagusia etorkizuneko gurasoentzako sistema integral bat garatzea da. Alde batetik, sistemak aukera emango dio osasun-profesionalari ikuspegi orokorra eta arina izateko emakumearen eta bikotekidearen jarraipena egiteko, modu integralean, bisualean eta ebolutiboan eskuragarri dagoen beharrezko informazio guztiarekin. Bestalde, AMAk emakume edo bikote bakoitzaren beharrizan pertsonaletara egokitutako gidaritza-sistema bat eskainiko du, eta, horrela, haurdunaldiaren aurretik zein haurdunaldian beharrezkoa den informazio guztia emateaz gain, balizko konplikazioak prebenitzeko euskarri bat ere emango du.\nProduktu berria da ginekologiaren esparruan, merkatu-ahalmen handikoa, behar egiaztatu bati erantzuten diona eta gaur egun antzeko produkturik ez duena. Beharrezkoa da diziplina anitzeko ikuspegi berriak planteatzea eta informazio-iturri eta teknologia berriak erabiltzea, ama izatea erabakitzen duten bikoteen edo emakumeen bizitzaren fase honetan jarraipen eraginkorragoa egiteko eta laguntza eraginkorra emateko.\nVicomtech-ek ezagutza emango du zentro teknologiko gisa, eta Adimen Artifizialeko ereduak garatuko dira, proiektuan biltzen diren datu prospektiboetatik eta historia klinikoari buruzko atzera begirako datuetatik abiatuta. Hainbat sistema eta teknologia aurreratu erabiliz, arrisku-faktoreak identifikatuko dira, eta tratamenduan eta haurdunaldian izan daitezkeen konplikazioak eta lagundutako ugalketaren tratamenduaren arrakasta-faktorea iragarriko dira.\nModeloen entrenamenduak Vicomtech-en jabetzakoak diren eta sektorean integratzeko berariaz garatutako tresnekin egingo dira, zehazki osasun-eremuari aplikatutako Adimen Artifizialeko prozesuak hobeto gidatzeko. Gainera, Vicomtech-ek algoritmo bat garatzen parte hartuko du, gernu analisiak zerrenda erreaktiboetan detektatzen laguntzeko, Computer Vision teknologien bidez. Horrez gain, Dashboard bat garatuko du, Plotly bezalako teknologiek eskaintzen dituzten erraztasunak erabiliz ikusizko analitikarako, pazienteen analisi eta azterketarako klinikoei laguntzeko.\nAMA proiektua (Eusko Jaurlaritzaren Hazitek programarekin batera finantzatutako proiektua) testuinguru horretan sortu da, haurdunaldiaren aurretik eta haurdunaldian lagunduko duen plataforma teknologiko bat garatzeko; gainera, gerta litezkeen konplikazioak aurreikusi eta prebenitu ahal izango ditu, datu klinikoen, zerrenda erreaktiboen, ingurumeneko datu irekien, jarduera fisikoaren eta nutrizioaren eta jarraipen pertsonalizatuaren monitorizazio sofistikatuaren bidez.\nHaurdunaldia lortzeko zailtasunak izateko edo haurdunaldian konplikazioak izateko arrisku handiagoa edo txikiagoa duten populazioak definitzerakoan parametro klinikoak zehazteaz gain, nutrizio-faktoreak eta jarduera fisikoarekin eta ingurumen-parametroekin lotutako faktoreak baloratzean datza, Gorka Barrenetxea doktorearen arabera, Reproducción Bilbao zuzendari medikoa eta UPV/EHUko Ginekologia eta Obstetriziako irakasle titularra. AMAK aukera ematen du emakumea sistema osoaren arretaren benetako erdigune gisa sentiarazteko, bere beharren araberako konponbidea sortuz. Emakume haurdunen karga psikologikoan izango duen eragin positiboa oso garrantzitsua izango da, eta seguruago eta kontrolatuago sentituko dira, bai eta sortze-fasean dauden emakumeentzat ere. Emakume horiek ohitura eta bizimodu osasungarriei buruzko abisuak eta oroigarriak jasoko dituzte, ulertzeko asmoa lortzeko.\nNekane Larburuk, Vicomtech-eko Osasun Sailaren Erabakiaren Osasun Digitalaren eta Laguntza Sistemen lerroaren arduradunak, azpimarratu du inteligentzia artifizialeko tresnek potentzial handia dutela, eta AMAn, zentro teknologiko gisa, tresna adimendunak garatzea dela gure helburua, konplikazioak iragartzeko eta informazioa modu errazean biltzeko, emakumeei edo bikoteei haurdunaldiaren aurretik eta haurdunaldian laguntzeko.\nBeste behin ere, teknologiak egungo gizartearen arazoak konpontzeko tresnak eskaintzen ditu, pertsonak beren zaintzetan ahalduntzen laguntzen duelako eta beren osasunaren erantzule egiten dituelako.\nZinemaldiaren laugarren deialdiak, Startup Challenge izenekoak, bigarren lehiaketa bat dakar, ekintzaileentzat eta estatu mailako startup-entzat.\nVicomtech Zentroak Tecnosec-en segurtasunari aplikatutako Adimen Artifizialeko gaitasun teknologikoak erakutsiko ditu maiatzak 11 eta 12an


OSOKO BILKURA-TOKIKO GOBERNU BATZORDEA 2022·05·04\nMaiatzaren 3an ospatu zituen Astigarragako Udalak Osoko Bilkura eta Tokiko Gobernu Batzordea\nLandutako gaien artean, besteak beste, kiroldegiko tasen aldaketa, Bidebitarte asfaltatzeko lanak edota kirola, kultura, euskara eta jaien arloko dirulaguntzak onartu ziren.\nKULTUR AGENDA 2022·05·03\nPaperezko Kultur Agenda etxean jaso nahi dutenek izena eman behar dute\nAstigarragako Agenda Kulturala etxe guztietara azkeneko aldiz hilabete honetan banatu da. Ekainetik aurrera etxean paperean jaso nahi duten herritarrek inprimaki bat bete beharko dute Erriberan edo online Udalaren webgunean.\nOPOR GIROAN 2022·05·03\nHaur eta nerabeei zuzendutako udalekuen eskaintza zabala izango da udan\nAurtengo udaran ere herriko haur eta nerabeek aukera oparoa izango dute: udaleku irekiak, kirol udalekuak, musika udalekuak edota ikastaroak eskainiko dira Astigarragan, besteak beste. Herritarrek informazioa aste honetan jasoko dute etxean.\nKULTUR ETXE ZAHARRA 2022·05·02\nKultur Etxe Zaharra eraikinaren etorkizuna definitzeko partehartze prozesua\nAstigarragako Udalak Kultur Etxe Zaharraren etorkizuna definitu nahi du. Horretarako, herritarren eta gizarte-eragileen iritzia jaso nahi du datozen hilabeteotan egingo diren galdetegia eta saio irekien bidez.\nAldizkako trafiko-mozketak egingo dira larunbat arratsaldean\nApirilaren 30ean, larunbata, 15:00etatik 18:00etara "Astigarragako V. Txirrindagan Saria" lasterketa pasako da herritik eta zenbait momentutan trafikoa etengo da.\nKRESALA DANTZA TALDEA 2022·04·29\nKresala dantza taldeak “Amoria & Dolore. Elkanoren lehen mundu bira” ikuskizuna eskainiko du Astigarragan\nKresala dantza taldeak eta Astigarragako Udalak “Amoria & Dolore. Elkanoren lehen mundu bira” ikuskizunaren aurkezpena egin dute. Maiatzaren 7an izango da, Erribera kulturgunean.\nUdalak doako wifia jarri du herriko hainbat gune publikotan; Erribera kulturgunean, Kontxa Etxeberria plazan eta Foru Plazan.\nUdalak doako wifi sarea jarri du martxan herriko hiru guneetan. Horrela, Astigarragan interneten nabigatzea denon eskura egongo da, modu errazean eta doan.\nPoltsa konpostagarriak doan banatzeko makina Erribera kulturgunean, edukiontziak irekitzeko txartela erabiliz\nEtxebizitza bakoitzak urtean 185 poltsa (5 poltsa zorro) hartu ahal izango ditu.\nHitzarmena egin du Astigarragako Udalak URA agentziarekin, Ergobian uholdeen aurkako obrak egiteko\nTokiko Gobernu Batzarrak apirilaren 12ko bilkuran onartu du hitzarmena. Horrez gain, Norberto Almandoz musika eskolarentzako 2022ko dirulaguntza eta Gaztelekuko zerbitzua kontratatzeko pleguak onartu ditu.\n28 - 36 erakusten 569 emaitzetatik.


Enekoitz Esnaola: "Jendeak zezena kalean ikusten du, baina ez atzean dagoen lana" - - uztarria.eus\nEnekoitz Esnaola: "Jendeak zezena kalean ikusten du, baina ez atzean dagoen lana"\nAzpeitiko Kultur Mahaia 2011-02-24 11:36\nAzpeitian duela 500 urtetik errotutako sokamuturrari buruzko irudiak, datu historikoak eta kontuak biltzen dituen dokumentala aurkeztuko dute etzi Zezen Beltzek eta Esnaolak. (Dokumentalaren aurrerapen bideo da behekoa).\nZezen Beltz Elkarteak Enekoitz Esnaola (Azpeitia, 1970) kazetariak Azpeitiko sokamuturrari buruz eginiko dokumentala estreinatuko du etzi. 18:30etik aurrera Azpeitiko Sanagustin kulturgunean emango dute estrainekoz Azpeitiko sokamuturraren historia, tradizioa, haren inguruko lana eta zaletasunak biltzen dituen ordu eta laurdeneko ikus-entzunezkoa.\nNoiz sortu zen dokumental hau egiteko ideia?\nNeuk proposatu nion Zezen Beltzi. Neu txikitatik izan naiz sokamutur zalea, beti ikusten nuen zezenaren irteera Etxe Zuri inguruan, amonaren balkoitik Eliz kalean edo plazan. Neuk ere sokamuturraz idatzi izan nuen Uztarria-n, Hitza-k ere elkarrizketak eginak ditu honen inguruan, eta Azpeitiko Festak liburuan atal berezia ere badu sokamuturrak. Idatzia, beraz, dexente zegoela ikusten nuen, eta XXI. mendean bizi garenez, ikus-entzunezko zerbait egin litekeela pentsatu nuen. Ordurako, gainera, banekien irudi zaharrak ere bazeudela, eta horregatik proposatu nion Zezen Beltzi. Haiek onartu eta udazkenean hasi nintzen honekin lanean.\nAzpeitiko sokamuturrari buruzkoa da ala, orokorrean, sokamuturrari buruzkoa?\nAzpeitiko sokamuturrari buruzkoa. Kontuan hartu behar da antzeko ekitaldiak urtean Euskal Herrian 1.000 inguru egiten direla, sokamuturra, edo zezena suelto dela, kalean beti ere. Beraz, bakoitzak bere historia du eta bere ezaugarriak.\nZein atal nagusi ditu dokumentalak?\nBi atali ematen diet garrantzia. Alde batetik atal historikoan. Azpeitiko sokamuturrak, gutxienez, ia 500 urte ditu. Lehen datua 1518koa da. Orduan jada zezena sokarekin izan zen Azpeitian. Lehen datu ofiziala, udal agindu bat, 1567koa da. Ondoren, mende guztietan egon da sokamuturra Azpeitian, eta hala jasota dago dokumentu eta aktatan. Beraz, historikoki sokamuturrak Azpeitian izan duen garrantzia eta presentzia jaso dugu. Eta bestetik, normala den bezala, jendeak zezena kalean ikusten du, festetan, kalean gora eta behera, baina hor atzean dagoen lana ez da ikusten eta lan handia dago. Batetik ganaduzaleek egina eta bestetik sokamutilek egina. Ganaduzaleek diote, garai batean bazegoela hortik bizitzea, baina gaur egun oso zaila da. Gainera, Azpeitian idiskoak behar dira, sokak asko pisatzen duelako eta denbora askoan ibiltzen direlako. Indar handikoak izan behar dute, beraz, idiskoak, eta horiek mantentzea garestiagoa da. Alde horretatik, ganaduzaleen partetik badago sakrifizioa eta konpromisoa Azpeitiko sokamuturrarekiko. Sokamutilei dagokionez, esan behar da sokamutilek festatan lan egin behar izaten dutela, musutruk, eta ahalegin fisiko bat izateaz gain, konpromiso bat ere bada; festetan lagun arteko edo familako bazkaririk ez edukitzeko, parrandarik ez egiteko eta abar. Alde horretatik, eurena uzten dute besteei emateko.\nZerk bereizten du Azpeitiko sokamuturra beste batzuetatik?\nHainbat faktore dago. Alde batetik, soka handi hori. 55 metro neurtzen ditu. Argoila batera lotuta joaten da, Hondarribian eta Durangon bezala. Sokamutilak egotea ere ezaugarri berezia da. Eta, batez ere denbora da ezaugarri. Inauteriek, adibidez, 72 ordu dituzte eta horietatik 14tan zezena kalean egoten da. Herrigunean ibiltzen da gainera kaleetan, ez dute kamioitik atera eta leku batean edukitzen. Horiek guztiek egiten dute Azpeitiko sokamuturra berezi. Azken batean, ganaduzaleek ere hala diote, plazarik fuerteena Azpeitikoa dela.\nElkarrizketa dexente egin dituzu, ezta?\nBai, hamasei elkarrizketa izan dira, batzuk luzeagoak, besteak laburragoak. Azpeitira etortzen diren hiru ganadutegitakoei, Arno, Gorixo eta Albizukoei; Luis Angel Etxeberria Zapatei sokamutil ohiari, duela 20 urte inguru ibili zena, eta Joxin Belokiri duela 40 urte sokamutil izan zena; gaurko sokamutiletako bi ere elkarrizketatu ditut; baita Imanol Elias historialaria edo bi sokamutur zale ere. Argazki Elkarteko hiru laguni ere galdetu diegu, 1980tik sokamuturrari buruzko argazki lehiaketa antolatzen dutelako. Denetarik pixka bat. Historia, sokamutilen lana, eta ganaduzaleen lana oinarri hartuta, bueltan-bueltan dauden anekdotak, gertaerak edo une bitxiak ere jaso ditut.\nGrabazio prozesua, ezusteko gutxi batzuk salbu, espero bezala joan al da?\nOso ondo joan da. Jendearen harrera oso ona izan da, hasieratik denek agertu dute prestutasuna. Ezusteko hori zezenari buruan kamera jarri genionekoa izan zen, esperimentua zen, eta ondo lotu ez genionez, bota egin zuen San Sebastian eguerdian. Arratsaldean ondo lotu genion, ordea, eta irudiak jaso ahal izan genituen. Zerbait erakargarria izan daiteke hori jendearentzat.\nAzpeitia herri zezenzalea da orohar, sokamuturra eta zezenketak ditu. Zergatik uste duzu heltzen zaiola tradizio horri?\nNeu ez naiz sartuko zezenketen inguruan hitz egitera. Izan ere argitaratzailea Zezen Beltz Elkartea da, eta haiek argi utzi zuten zezenketak aparte lagatzen zituztela. Alde batetik, hau kaleko zezena delako, eta bestetik zezenketa batzordea ere badagoelako. Azpeitia zezenzalea da, hain justu, 500 urteko historia hori duelako, gehiago agian. Sokamuturra, gainera, ez da Inauteri eta San Sebastian jaietan soilik egon. San Agustin festetan, auzoetako festetan eta, bere garaian, baita egun suelto batzuetan ere. Badaude anekdotak. Esaterako, Espainiako erreginak semea eduki zuenean, hori ospatzeko sokamuturra izan zen kalean, baita Tunisian Espainiak garaipenen bat lortu zuenean ere. Inoiz, aurreko mende hasieran, San Sebastian jaietatik Inauteriak bitarteko igande guztietan ere zezena izan zen.\nAurrera begira tradizio hori galtzeko arriskuan egon daitekela ikusten al duzu?\nAurrera begira, puskatean ez. Arauak gogortu dira, eta Azpeitia moldatu da horretara, baina zaletasun aldetik ez dut arriskurik ikusten. Aurtengo San Sebastian ondorengo igandean, hilak 23an izan zen sokamuturrean adina jende ez dakit inoiz egon den plazan. Alde horretatik zaila ikusten dut, debekuak ez badira etortzen behintzat.\nArauak gogortzearekin, gaztetxoei ez zaie parte hartzen uzten. Zer irizten diozu horri?\nArauen aurretik ibilbidean bertan hamasei urtez beherakoak ikustea ez zen erraza. Irudi zaharretan ikusten ziren gurasoak arkupetan haurrak besoetan zituztela. Horrelakoak debekatzea ondo dago, arduragabekeriak debekatzea, alegia. Bestela, hamasei urtetik beherakoak, salbuespenak kenduta, topeetan-eta ibiltzen dira; gaztetxoek 14 edo 16 dituzten kontrolatzea zaila da, gainera. Baina ondo dago neurriak hartzea. Baita bestelako neurriak ere. Zezenak, esaterako, gehienez 350 kilo pisa ditzazke, bi anbulantziak egon behar dute, ibilbidea azaltzen duten oharrak atera behar dira, eta horiek, hemen, egiten dira.\nZein da estreinaldi bezperako sentsazioa? Merezi izan du al lanak?\nBai, gustura gelditu naiz. Lara Madinabeitiaren lana nabarmendu nahi dut batez ere, errealizatzaile lanak egin baititu. Bestetik, Kaito-k, Agustin Madrazok eta Jose Manuel Asiainek bere garaian egindako lana, borondatez jardun baitute, eta jarduten baitute irudiak hartzen. Sokamuturreko eta bestelako irudiak horiei esker ditugu, eta nabarmendu nahi dut horien lana. Nik, azken finean, helburuak adostutakoan, irudi zaharrak eta berriak bildu eta forma periodistikoa eman diot. Eta merezi izan du, bai. Orain herritarrek ikusi eta baloratu beharko dute, jakina.


Onarpena | Iritzia | Berria\nZer egin dut nik gaizki, hau merezi izateko? Zenbat aldiz egin ote diogu galdera hori geure buruari. Hezi ere, horrelaxe hezi gintuzten. Txintxoen bandoan egoteko, guretzat erreferenteak ziren helduentzat onak ziren gauzak egin behar izan genituen. Bestela, gaiztoen bandoan kokatuko gintuzten betirako, eta umetan ez genuen hori nahi. Gauzek funtzionatzen ez dutenean, zerbait gaizki egin dugulako izango zela erakutsi ziguten umetan, eta horrela luzitu ditugu bitxiak bizitza guztian. Beti geure buruarekin haserre, beti geure burua zalantzan jarriz: utzi banau zerbaitengatik izango da, lanetik bota banaute zerbait gaizki egingo nuen, ez badu nirekin atera nahi izango du arrazoiren bat... Eta horrela, orbainak ez eze, geure buruari pitzadurak sortzeraino. Hezi ere, horrelaxe hezi baikintuzten: besteen onarpenaren bila, besteen onarpenaren zain, geure burua dagokion lekuan kokatu gabe.\nEta hezi gintuztenak ez dira bakarrik izan ama, aita eta andereño edo maisu bat zein beste. Inguru batean hezi gintuzten. Horrela funtzionatzen zuen inguru batean hezi gintuzten, eta arduraren eta erruaren arra barruko zuloaren zuloraino sartu zizkiguten. Orain, arnasa hartzea tokatzen zaigu, eta umerik ez dugunok ere beste era batera parte hartu beharko dugu belaunaldi berrien heziketan.\nJeltzaleak haserre agertu dira "funtsezkoa ez den jarduera oro" geratzeko erabakia hartu den moduagatik; eurak aintzat hartu gabe hartu dutela adierazi dute. EH Bilduk nabarmendu du, berandu bada ere, hartu dela azkenean eurak eskatzen ari ziren erabakia, eta lehentasuna herritarren osasunak izan behar duela gaineratu du.\nKonfinamendu osoa, Hego Euskal Herrian


Balenciaga Museoak 14,8 milioiko ekarpena egin dio ekonomiari - Noticias de Gipuzkoa\nBalenciaga Museoak 14,8 milioiko ekarpena egin dio ekonomiari\nGipuzkoan 4,4 milioi euroko eragin ekonomikoa izan du hamar urtean, ikerketa baten arabera\nm. tolosa 25.09.2021 | 00:36\ndonostia – Getariako Balenciaga Museoak 14,8 milioi euroko ekarpena egin dio ekonomiari 2011n inauguratu zenetik. Erakundeak, berez, 1,5 milioi euroko gastu arrunteko aurrekontua duenez, inbertitutako diru publikoko euro bakoitzeko 1,12ko itzulera eragin du.\nHauek dira maisuari bere jaioterrian eskainitako museoaren eragin ekonomikoaren inguruan EYk egindako lehen azterketaren ondorio nagusiak. Txostena atzo aurkeztu zuten Bingen Zupiria Kultura sailburuak, Museoko zuzendari den Miren Vivesek, Harkaitz Millan Kultura diputatuak eta Denis Itxaso Espainiako Gobernuak EAEn duen ordezkariak.\nZupiriak azpimarratu zuenez, "Euskadiren irudia munduan susta-tzeko sistema zabalago baten osagarri bikaina da" museoa.\nGuztira, 1,5 milioi euro inguruko gastu-aurrekontua du urteko, eta Kultura Ministerioak, Eusko Jaurlari-tzak, Gipuzkoako Foru Aldundiak eta Getariako Udalak, hau da, patronatua osatzen duten erakunde publikoek egindako ekarpenetatik horni-tzen da %75ean.\nIkerketak azaltzen duenez, 6,2 milioi euroko ekarpena egin dio Euskadiko ekonomiari, eta horietatik 4,4 milioi euro Gipuzkoari dagozkio.\nDatu zehatzagoetara joaz, urte horietan, museoan izandako bisitek 33 milioi eurotik gora eragin dituzte zuzeneko eta zeharkako ekarpenetan, eta beste zeharkako 767 enplegu merkataritzaren, garraioaren eta finantzen eta aseguruen sektoreetan.\nEkarpen kulturalari dagokionez, nabarmentzekoa da bilduma "bikoiztu" egin dela hamarkada honetan, eta balioa ere "hamabi aldiz biderkatu" dela; aldi berean, "nazioarteko erreferen-tzia" ere bihurtu da, 503.000 lagun baino gehiagok bisitatutako 23 erakusketa antolatu ondoren, lau hizkuntzatan argitaratutako hamar argitalpenekin batera.\nBildumak guztira, jatorrizko 5.559 jantzi eta osagarri ditu, bai eta Cristobal Balenciaga eta joskintzarekin lotutako beste 2.950 objekturekin osatutako funtsa ere.\nPublikoari dagokionez, EAEko herritarren bisitak izan dira guztizkoaren %30, eta Espainiatik etorritako turismoa %70, batez ere Madril, Nafarroa eta Kataluniatik etorritakoak.\nTxostenak aipatzen duenez, bisitariaren profila emakumezkoa da, 41 eta 55 urte artekoa, eta goi-mailako hezkuntza maila duena; eta gainera, museoa ezagutu dutenen %98k bisita egitea gomendatuko omen lukete.\nSare sozialetako komunitate digitala 40.000 jarraitzailera iritsi da, azken bi urteetan %46ko erritmoan hazi delarik. Aldi berean, Museoaren webguneak eta hamarkada honetan egindako erakusketa eta proiektu digitalek, berriz, 550.000 bisitari bakar baino gehiago izan dituzte.\nGaratzen duen hezkuntza-lanari dagokionez, prestakuntza egitasmoetatik 11.495 pertsona baino gehiago pasa direla egiaztatu du ikerketak, 1.505 profesionalez eta bisitari espezializatuez gain.\nAzterlanaren arabera, eragin ekonomikoa eta soziala areagotzekotan, jarduera areagotu beharko da, baita "autofinantzaketa handiagoa" ahalbidetuko duen hazkundea bultzatu ere; "betiere, inguruarekiko oreka errespetatzen badu, eta ezinbestekoa izan ohi den ingurumen-inpaktua proportzionalki handitu gabe egin badaiteke".


Norberaren bidea, biderik zailena\n«Pertsona konprometituak badira, baina ez idazle konprometituak».\nPeter Handkeren esaldi hori bere testuingurutik ateratzen dut, nahita, aitzaki gisa erabiltzeko. Ateratzen dut errealitate batetik eta hizkuntza batek izan ditzazkeen arazoetatik gurera ekartzeko. Ez da zaila esaldi hori eztabaidatua izan zela sumatzea, eta nik irakurri dudan liburuaren solapan horixe bera jartzen du.\nEsaldi hori gaur egungo eztabaida subterraneo baten harira dator. Eta, hain oker, demokraziak ekarri duen eztabaidarako nekeak (nonbait parlamentuetan eztabaida behar da guztia) bazter guztiak ikuitu ditu (parlamentutan federik ez dutenenak ere); edo gu gazteegi izanik ez gara konturatzen hainbatetan eztabaidatuak izan direla gai hauek, eta nekatu ez ezik nazkatu ere egiten dutela.\nBaina bada eztabaidarik, subterraneoa agian hastapenetan dagoelako. Alde batetik "Egin" egunkarian agertutako I. Atorrasagastiren "Escritores progres", Rafael Castellanoren erantzun modukoa hurrengo egunean eta Erleren "Pello-pello" alegi gisako narrazioa; honekin batera SUSA 9.ean Pablo Sastrek eginiko deklarazio konfliktibo konflikto gabeak. Bestalde, zenbait berpiztutako dinosaurioren elkarrizketa-deklarazio eta praktikak konfiguratzen du eztabaida aborto honen panorama.\nGuzti horren atzetik inork esplikatzen ez duen errealitate bat. Ikusi nahi duenak ikusten duen errealitate hat. Hizkuntza baten egoera, eta literatura.\n«Escritores progres» dela eta\nAtorrasagastiren idatziaren aurrean egon den erreakzioa esanahi haundikoa da. Castellanoren artikuluaz gain ez da ezer egon. Idatzi hartan "sektore" konkretu eta zehatz bati eraso egiten bazitzaion ere, eraso horrek ez zuen inongo kontraerasorik ekarri; jasaten dugun polemika zentzu onenean antzutasunak piztuko lukeen erantzun eza kezkagarri da, besterik gabe.\nArrazoinak bilatzen hasiz gero, "Escritores progres" horren akatsak aztertu beharko genituzke. Alde batetik, ez zeukan eztabaida pizteko funtziorik delako koktel horrek, gehiago zen konbentzituen artean baiezkotasun isila jasotzeko ikurra. Bestalde, eta oso loturik, Atorrasagastik, tamalez, gehiegi nahasten ditu idazleak, literatoak eta intelektualak; euskara, literatura eta beronen funtzioak nahasian botatzen dituen gisara.\nGuzti hori, "transiziorako" bidaia norberak ahal bezala, baina isilik eta krisian egin duelako. "Guztiok" biltzen zituen espedizioa bukatu ondoren norberak bilatu dizkio erantzunak bere problemei. Problema da, hain zuzen, orain beste egoera batetan gaudela, baina aurreko egoeratik gaurkorako pasabidea gehiago dirudiela aztikeria, eztabaida mamitsu, erabaki oinarritu eta abagunearen aztertze batetik etorria baino.\nBai, zeren funtzio bat eduki behar duela, are gehiago, baduela, argi dago. Norberarentzat, idazlearentzat esan nahi dut, besterik ez bada ere.\nI. Atorrasagastik honela zioen: "El escritor vasco tiene hoy una opción clarísima: utilizar su inteligencia y su pluma al servicio de la verdad y del pueblo vasco oprimido, y oponerse a la mentira y al imperialismo. El escritor vasco que todavía no ha comprendido ésto, no ha comprendido gran cosa de su misión hoy" (azpimarratua geurea da).\n(Parentesi artean bada ere, esan heharra dago, hobe lukeela Atorrasagastik erakusten duen radikalismo hori bere huruari aplikatuz hasi, eta idatzi duen guztia euskaraz idatzi).\nLiteraturaren berdefinizio baten beharra dago; Koldo Izagirre eta Bernardo Atxagak 1975.eko urtarrilan sinatutako "ez dezagula konpostura gal, halere" manifestuaren hasera hark ("Literatura bait da herriaren boza"), galdu du bere zera. Gaur egun lasaiago esan genezake, euskaraz ere, "Telebista izango bait da herriaren boza".\n"Pott"ekoen "hain da triste la vie de l'artiste" hura, "hain da triste l'artiste bera" bilakatu zaigulako. Galduta dabil eta pizti hori.\nKasu partikularren laguntza\nBerdefinizio horietaz gain, kasuak aipatzea ere badago, lagungarri izan daitezkeelakoan, eta Euskal Herrian pertsonalizatzeak ematen duen nazkaren gaindi. Kanpora begiratuz, eta gehien hat hilobitarantz, hor daude Cortázar baten esaldiak: "...nunca he conseguido ni conseguiré jamás esa síntesis ideal que pretenden muchos revolucionarios, según la cual escritor y político deberían ser la misma cosa". Cortázarrentzat literatura on guztia da iraultzailea, lurralde herriak konkistatzeko laguntzen digutelako. (Castellanok bere erantzunean ere txar eta onaren arteko banaketa egiten du).\nBadago beste kasu aipagarririk. Lu Hsun-ena. Maok berari buruz esan zuen: "Lu Hsun literato haundi izateaz gain, pentsalari haundi eta iraultzaile haundia ere izan zen. Herriaren gehiengoaren ordezkaritzan, aurrekorik gabeko nazio heroe izan zen, zuzenena, ausartena, irmoena eta leialena etsaien posizioei kultur frontetik eraso egin zietenen artean". Lu Hsun beraren hitzak ere esangarri izan daitezke: "Badago literaturak iraultzan eragin haundia daukala sostengatzen duenik. Niri dagokidanez, zalantzak baditut. Literatura azken finean nazio baten kultura adierazten duen aisiaren produktu bat da. Hori da egia."\nSUSA honetan bertan aipatzen da Bergamín. Eta bere kasua ere ez da alde batera uzteko modukoa.\nBestalde, iazko urtean argitara eman zen liburu bat daukagu: "Intxaur azal baten barruan / Eguberri amarauna". XX. mendeko anonimoa, Puerto de Santa Mariatik, literatura herriaren boza izan daitekeela egiaztatzeko balio dezakeen liburu bakarrenetakoa dugu. Liburu horrek izan duen arrakasta ezin da ezikusiarena eginez alde batera utzi. Kalidadeagatik besterik ez bada iraultzailea da liburu hori Cortázarren modura. Baina, edukiagatik, indarragatik, sentiarazten duen liburu bat da, eta errealitatearekin oso loturik, literarioki loturik.\nAzkenekotz, Joseba Sarrionandia aipatzen dut.\nEuskarak egiten al gaitu iraultzaile?\nEuskaraz idazteagatik soilik, euskal literatoa iraultzaile dela esatea, soilik, astakeria galanta da. Ezin dezake, euskal idazleak hori kontuan izan gabe idatzi, hau da, euskaraz idazteak zer dakarren kontuan hartu gabe. Baina hori ez da taula. Hori gauzak dauden moduan uzteko aitzaki ederra izan daiteke ezinbestean.\nDespistea aklaratzeko beharrean gaude. Eta norberak hasi behar du aklaratzen, "nik ez dakit zergatik idazten dudan"etik, "zertarako"ra saiorik egin daiteke. Horretan, zalantzarik gahe, norberak egingo duen bidea izango da zailena.


Viña Real, Parker gidan 91 puntuko ardoa - Nafarberri\nHome ardoa Viña Real, Parker gidan 91 puntuko ardoa\nViña Real, Parker gidan 91 puntuko ardoa\nUnknown ordua: 12:26 ardoa,\nArgazkia: Maria Muñoz\nViña Real ardoa, Arabako Errioxan landutako tinto ardoa. Mahats motari dagokionez, %90 tempranillo, %10 garnatxa, mazuelo eta graziano ditu.\nAlkohol gradua %14ekoa da 5,72ko azidotasunarekin.\n22 hilabetez uzten da ontzen, tenperatura egokituan eta burdinezko kupel berezietan. Ardoa prest dagoenean, 1,5l., 75.cl eta 35.cl.eko botiletan sartzen da merkaturatu baino lehen.\nViña Real Reserva ardoak 13,95€ balio du. https://tienda.cvne.com/es/vina-real/27-vina-real-reserva.html\nHemen daukazue ardoaren promoa youtubeko "CVNEMex" kanalatik hartua:


Durangoko Azokako taupada ez da eten: 7.800 erosketa, 27.758 produktu salduta eta 50.000 kulturzale\n- Durangoko Azokako 55. edizioak bere aurreikuspenak bete eta gainditu ditu. Landako Guneko biltegian lanean jarraituko dute hurrengo egunetan jasotako eskari kopuruari aurre egiteko.\n- Durangoko Azokako produktuak erosteko aukera egongo da gaurtik aurrera Euskal Herri osoko 141 liburudendatan, urtarrilaren 8ra arte.\nMilaka kulturzaleen babesari esker, Durangoko Azokako taupada ez da eten edizio honetan. Gerediaga elkarteko Nerea Mujika eta Arantza Atutxa pozik eta eskertuta agertu dira aurtengo Durangoko Azokako balorazio-prentsaurrekoan: "Hasierako aurreikuspen guztiak bete eta gainditu ditugu. Hunkituta gaude kulturzaleen aldetik jaso dugun erantzunarekin, ikaragarria da jaso dugun taupada kolektiboa".\nGerediagako arduradunek jakinarazi dutenez, abenduaren 4tik 8ra arte 7800 erosketa egin dira Azokako webguneko online dendan. Guztira, 27.758 produktu erosi dira: 15.577 liburu, 7.036 musika-produktu eta 5145 bestelakoak. Batazbeste, erosle bakoitzak 53 euroko gastua egin du, eta 3’5 produktu erosi ditu batazbeste. Abenduaren 8a, azken eguna, izan zen egunik oparoena salerosketen aldetik. Arantza Atutxaren berbetan, "asko izan dira egun hauetan agortu diren produktuak eta hainbat sortzaile, argitaletxe eta diskoetxe gerturatu behar izan dira produktu gehiago ekartzera".\nErosle gehienak Euskal Herrikoak izan badira ere, badira Herrialde Katalanetatik, Galizatik eta Espainiar Estatuko beste lurralde batzuetatik eskaerak egin dituztenak ere. Aurten salerosketa gunea online izan denez, horrek eragin nabarmena izan du webguneko bisita kopuruan: web orriak inoiz baino bisitari gehien izan ditu azken bost egunetan. 147.000 lagun baino gehiago sartu dira www.durangokoazoka.eus-era. Momentu jakin batzuetan, 4000 lagun inguru batu dira Durangoko Azokako "plaza digital" honetan.\nEsan bezala, Azokak hasieran jarritako aurreikuspenak gainditu ditu: langileen txandak bikoiztu behar izan dira; paketeak egiteko kutxa gehiago eskatu behar izan ziren eta garraiolarien bidaiak ere areagotu behar izan dira. "Zaila izan da baldintza hauetan Azoka antolatzea, erronka handia izan guretzat, baina jasotako erantzunak erakutsi digu esfortzuak merezi izan duela". Azokaren izenean, Nerea Mujikak eskertu nahi izan du 24 orduz biltegian jo eta su lanean ibili diren langileen esfortzua: "Bihotzez eskerrik asko biltegiko langileei, Gerediagako bazkideei, teknikariei, laguntzen ibili zareten guztioi... zuei esker taupadak bizirik jarraitu du". Hurrengo egunetan ere lanean jarraituko dute Landako Guneko biltegian, jasotako eskaera guztiak kulturzaleen etxeetara bidaltzeko asmoz. Halaber, kulturzaleen pazientzia ere eskertu nahi izan du Gerediagako presidenteak: "Lehen aldiz euskal kulturaren online denda erraldoi bat sortu dugu, bere konplexutasun guztiarekin, eta horregatik eskertu nahi dugu zenbait arazoen aurrean erosleek erakutsi duzuen ulerkortasuna".\nEgitarauari dagokionez, Durangon 100 kultur ekitaldi baino gehiago antolatu dira azken bost egunetan, eta guztira aurrez aurre 2600 lagun baino gehiago izan ditugu ekitaldiez gozatzen: solasaldiak, ipuinen aurkezpenak, mahainguruak... Plateruenako kontzertu gehienetan gonbidapenak agortu dira, eta baita Landako Guneko hainbat ekitalditan ere: ipuinen aurkezpenak, Karrika antzerki taldearen irakurketa dramatizatuak, "Taupadaz taupaDA!" ekitaldi berezia...\n"Zu non, han DA!" egitasmoaren baitan ere, kontzertuak antolatu dira Euskal Herriko zortzi udalerritan: Amurrio, Atarrabia, Azpeitia, Bermeo, Bilbo, Donostia, Gasteiz eta Ondarroa. 32 taldek parte hartu dute bira berezi honetan, eta kontzertu gehienetan sarrera guztiak agortu dira. Guztira, 3200 lagun gerturatu dira aurrez aurreko kontzertu hauetara. Kontuan hartuta Durangoko eta Durangotik kanpoko egitarauak, guztira 5800 pertsonek gozatu dute aurrez aurreko ekitaldiez. Streaming-a gehituta, beraz, 50.000 lagun egon dira Durangoko Azokako egitarauaz gozatzen.\nArantza Atutxak aipatu duen bezala, jarduera hauek guztiak osasun-neurriak errespetatuz antolatu dira, eta goraipatzekoa da publikoak uneoro izan duen jarrera eta errespetua: "Argi geratu da kultura segurua dela eta egoera zail honetan ere kulturaz gozatzen jarrai dezakegula. Kultura ere osasuna da!".\nDurangoko Azokako online denda eta egitaraua atzo amaitu bazen ere, kulturzaleek euskal kulturari euren "taupada" emateko aukera izango dute gaurtik aurrera ere, "Zu non, han DA!" egitasmoaren bigarren adarrari esker. Gaurtik aurrera, Euskal Herriko 141 liburudendatan Azokako produktuak eskuratu ahal izango dira: 13 Araban, 59 Bizkaian, 49 Gipuzkoan, 1 Lapurdin eta 19 Nafarroan. Zerrenda osoa eta bakoitzaren informazioa www.durangokoazoka.eus webgunean kontsulta daiteke. "Online dendan erosi ez duzuenok oraindik ere aukera daukazue zuen hiri edo herriko liburudendan Azokako produktuak eskuratzeko”.\nNerea Mujikak azpimarratu duenez, "bost egunez, euskal kultura bor-borka ikusi eta sentitu dugu, baina hau ez da nahikoa euskal kultura bizirik mantentzeko. Kultura behar dugulako kulturak behar gaitu; beraz, jarrai dezagun euskal kultura gozatzen eta kontsumitzen, liburudenda, antzoki, areto eta zinemetan. Taupada kolektibo hau ez dadila hemen eten".


Txinatar urteberri-egun - Wikipedia, entziklopedia askea.\nTxinatar urteberri-egun (农历新年; pinyin transkribapenaz, Nónglì Xīnnían, hots, "Nekazal egutegiko urte berria") — ezagunago Udaberriko Festa izenaz (春节, 春節, chūnjíe) Txinan edo Urte Berri ilargitar atzerrian— egutegi txinatarreko festa tradizional nagusia da. Asiako ekialdeko beste zenbait herrialdetan ere ospatzen da.\nTxinatar urteberriaren ospakizunak Parisen, 2009an.\nUrte berri txinatarra Manchester, Erresuma Batua\nOspakizuna Txinako ilargi-eguzki egutegi tradizionalean oinarritzen da: lehen ilargi-hilabetearen lehendabiziko egunean hasten dira (正月, zhēng yuè), neguko solstizioren ondorengo bigarren ilberrian da, hau da, urtarrilaren 21 eta otsailaren 21 artean, eta hamabosgarren egunean bukatzen dira; azken egun horretan "Farolen Jaialdia" ospatzen da (元宵节, 元宵節, yuánxiāojié). Egun horietan zehar, Lurreko giza migrazio handiena gertatzen da, "udaberriko mugimendua" (春运, 春運, chūnyùn): milioika pertsona haien jatorrizko herrietara itzultzen dira, bertan festak familiekin ospatzeko. 2014an, Txinatar egutegiaren 4712. urtea urtarrilaren 31n hasi zen.\nMendebaldean bezala, urte berriaren bezpera (Gabonzaharra) Txinan ere ospatzen da. Mandarineraz "chuxi" izena du (除夕, chúxī; chu, 'igaro', eta xi, 'bezpera').\n1 Data hurbilak\n2 Zenbait tradizio\n3 Festa Euskal Herrian\n狗 Txakurra 戌 Xū 1994ko otsailaren 6 2006ko urtarrilaren 29 2018ko otsailaren 16\n豬 Zerria 亥 Hai 1995ko otsailaren 14 2007ko otsailaren 18 2019ko otsailaren 5\n鼠 Arratoia 子 Zǐ 1996ko otsailaren 19 2008ko otsailaren 7 2020ko urtarrilaren 25\n牛 Idia 丑 Chǒu 1997 otsailaren 7 2009ko urtarrilaren 26 2021ko otsailaren 12\n虎 Tigrea 寅 Yín 1998 urtarrilaren 28 2010ko otsailaren 14 2022ko otsailaren 1\n兔 Untxia 卯 Mǎo 1999ko otsailaren 16 2011ko otsailaren 3\n龍 Dragoi txinatarra 辰 Chén 2000ko otsailaren 5 2012ko urtarrilaren 23\n蛇 Sugea 巳 Sì 2001ko urtarrilaren 24 2013ko otsailaren 10\n馬 Zaldia 午 Wǔ 2002ko otsailaren 12 2014ko urtarrilaren 31\n羊 Ahuntza 未 Wèi 2003ko otsailaren 1 2015ko otsailaren 19\n猴 Tximua 申 Shēn 2004ko urtarrilaren 22 2016ko otsailaren 8\n雞 Oilarra 酉 Yǒu 2005 otsailaren 9 2017ko urtarrilaren 28\n"Gutun gorria" (红包): zorte ona eskaintzeko, haurrei eta gazteei barruan dirua daukan gutunazal gorri bat ematen zaie.\nChun Lian 春联 (Udaberriko festaren koplak) kaligrafia artistikoa erabiliz oparotasunari, zoriontasunari nahiz maitasunari lotutako piktogramak margotzen dira. Ikur horiek urte osoan lagunduko diote familiari.\n"Urte berri on" mandarineraz.\nAtarien zaindariak: atarietan etxearen defentsarako irudiak jartzen dira, batez ere Nianen aurkako defentsan.\nJanari tipikoak: ravioliak, 饺子 (jiaozi), bereziki Gabonzaharraren afarirako.\nGauaren erdian txinatarrak ateratzen dira urte berriari agur egiteko. Ohikoa da, orduan, etxaferoak eta trakak erretzea. Halaber, arbasoei ohore egiteko gezurrezko dirua erretzen da.\nBiharamunean, tenpluak bisitatzen dituzte.\nFesta Euskal HerrianAldatu\nKomunitate txinatarrak ez du Euskal Herrian presentzia handirik: horren ondorioz, ez da kalean festarik ikusten. Hori bai, elkarteetan eta eskola txinatarretan urtero ospatzen da. Salbuespena Bilbo da; han, Zubia-Quiao Kultur Elkarteak, Euskadiko Txinatarren Elkartearekin batera, ospakizun publikoak antolatzen ditu.\nZubia-Quiao elkartearen bloga.\nAzken aldaketa 15 apirila 2021(e)an, 21:30(e)tan


Ibarrezker - Wikipedia, entziklopedia askea.\nIbarrezker urdin argiz adierazirik dago mapan; eta Ibarresküin, urdin ilunez.\nIbarrezker ([ibaʁes̻keʁ̞]) Zuberoako Basabürüko degarie edo eskualdea da (frantsesez, Val Senestre), Uhaitzandi ibaiaren goi-arroko eskuinaldean. Ezkerraldean, berriz, Ibarresküin dago, Basaüruko gainerako zatia.\nSanta Grazi / Urdatx\nOrriaren azken aldaketa: 9 urtarrila 2021, 05:18.


Anthony Hewish - Wikipedia, entziklopedia askea.\nFowey, 1924ko maiatzaren 11 (96 urte)\nastronomoa, astrofisikaria, fisikaria eta unibertsitateko irakaslea\nCavendish Laboratory (en)\nMullard Radio Astronomy Observatory (en)\nFisikako Nobel Saria (1974)\nAlbert A. Michelson Medal (1973)\nHolweck Prize (1974)\nHughes Domina (1977)\nKarl Schwarzschild Medal (1971)\nAnthony Hewish (Fowey, Cornwall, 1924ko maiatzaren 11) britainiar astronomoa da. Cambridgeko Unibertsitatean egin zituen ikasketak. Pulsarra aurkitu zuen (oso tarte labur eta erregularretan errepikatzen diren uhin elektromagnetikoak igortzen dituen neutroi-izarra), bere laguntzaile Jocelyn Bellekin. 1974an, Fisikako Nobel saria jaso zuen, Martin Rylerekin batera.\nOrriaren azken aldaketa: 29 urtarrila 2019, 20:38.


You searched for plaza - Bertsolari\nPlazak berriro elkar gaitzala! – Belate Olabarria Astobizak Bertsozale.eus-en. “Garairik zailenetan ere indartsu eutsi diogu, eta orain berriro loratzeko sasoia dator”; Belate Olabarria Astobiza Bizkaiko Bertsozale Elkarteko lehendakaria da. Sustraiak ondo errotuta ditu Bizkaiko Bertsozale Elkarteak lurraldeko euskalgintza zein kulturgintza mugimenduan. Urteetako beharrak enborrak hazi eta fruituak be eman ditu: Bizkaia osoan


Mentor ikasgelak - Dpto - Educación\nMentor ikasgelak - Dpto\nHelduen hezkuntzaren helburua da hemezortzi urtetik gorako guztiei beren ezagutzak eta gaitasunak eskuratu, gaurkotu, osatu edo hedatzeko aukera ematea, beren garapen pertsonal eta profesionalerako.\nKontaktua: Harremana: Ikasketak Antolatzeko Atala\nMezu elektronikoak: epa@navarra.es\nTelefonoa: 848 426427\nMentor ikasgelak Nafarroan\nMatrikula nola egin (Bideoa)\nMentor ikasgelaren 20 urteak (Bideoa)\nMentor ikasgela prestakuntza irekia, malgua eta internet bidezkoa eskaintzen duen ekimena da, beren gaitasun pertsonal eta profesionalak gehitu nahi dituzten pertsona helduei zuzendutakoa. Hezkuntza, Kultura eta Kiroleko Ministerioak sustatzen du, Nafarroako Gobernuko Hezkuntza Departamentuarekin lankidetzan.\nIrekita dago interesa duen pertsona orori, titulazioa eta ikasketa maila kontuan hartu gabe.\nMalgua da, ondokoei dagokienez:\nMatrikula, uztailean eta abuztuan izan ezik, urte osoan irekita baitago.\nIraupena: ikastaroak ez du iraupen jakin bat, ikasleak zehazten du zein izanen den bere lan erritmoa.\nEgiteko tokia: etxean edo matrikula egin den Mentor ikasgelan.\nDistantziarik gabe, internet bidez. Aukeratu daiteke ikastaroa etxetik egitea. Mentor ikasgelara matrikulatzera edo azken ebaluazio presentziala egitera baino ez da joan beharko.\nTutoretza telematikoa. Tutorea ez dago ikasgelan. Ikaslearekin posta elektronikoz komunikatzen da eta ikaslearen zalantza guztiak argitzen ditu eta, orobat, egin behar dituen ariketa eta ebaluazio guztiei ematen die erantzuna.\nZiurtagiria. Ikastaroa bukatu eta azken ebaluazio presentziala gainditu duten pertsonek aprobetxamenduaren ziurtagiri bat jasoko dute, Hezkuntza, Kultura eta Kiroleko Ministerioak eta Nafarroako Gobernuko Hezkuntza Departamentuak luzatua.


Udalbiltza eta Errigora elkartu egin dira elkarlan aukerak aztertzeko — Udalbiltza\nErrigorak duela egun batzuk martxan jarritako udazkeneko kanpainan, urtero bezala, Erriberako produktuz osatutako hiru saski mota jarri ditu salgai; eta, horien etekinekin, Nafarroako administrazioak zonalde ez-euskaldun izendatutako horren euskalduntzean lagunduko du. Udazkeneko kanpaina urtean zehar egiten dituztenetatik arrakastatsuena dela aipatu du Aranburuk; gabonak gertu izanda, familia askok egiten baitute apustua, euskalduntzean bere laguntza ematearen truke, euren etxeko despentsak jaki goxoz betetzeko. Baina ez dira bakarrak: jakina da hainbat enpresak eta udalek ere euren langileen artean banatzeko saskia Errigoratik hartu ohi dutela, horrela elikadura burujabetzan eta Nafarroa hegoaldearen euskalduntzean euren aletxoa jarriz.\nAurtengo kanpainak, ordea, laguntza gehigarria dakar. Halaxe adierazi du Errigorak argitaratu berri duen prentsa dosierrean: “Pandemiak eragindako nahas-mahasa dela eta, ikastolen jaialdiak eta Sortzenen jaia ezin izan dira egin eta Korrikarik ez dugu izango datorren udaberrian. Beraz, elkartasun-planteamendu gehigarri bat egin dugu: saski beltza eskatzekotan, 5€ gehiago ordainduko dira, trukean Korrikaren katilua jasotzeko eta AEKri diru hori zuzenean bideratzeko; saski berdea eskatzekotan, 5€ gehiago ordainduko dira, trukean Seaskaren egutegia jasotzeko eta Seaskari diru hori zuzenean bideratzeko; eta saski zuria eskatzekotan, 5€ gehiago ordainduko dira, trukean D ereduaren haziak jasotzeko eta Sortzeni diru hori zuzenean bideratzeko”.\nHorrez gain, Errigorak laster martxan jarriko duen beste ekimen garrantzitsu baten berri eman du: Agerraldia. Ekimen honek Nafarroako erdialde eta hegoaldean kokatutako eta erromatarrek Ager Vasconum izendatutako lurraldean izango du protagonismoa, eta Errigorak orain arte landutako ildoei bide berriak gehituko dizkio. 2020ko urritik 2021eko urrira bitarte luzatuko da ekimen hau, eta Ager lurraldeko eremu ezberdinetan hitzorduak izango dira kirola, kultura, euskalduntzea edota hezkuntza ardatz.\nErrigora: Auzolana, Euskara eta Elikadura Burujabetza Ager eremuan\nErrigorak bi kanpaina nagusi egiten ditu urtero. Bata udaberrian, Nafar hegoaldeko uzta eskutik eskura. Eguneroko kontsumo ohituretan eragiteko jaio zen kanpaina honetan oliba-olio birjina estra eta kontserba-sortak Euskal Herri osoko etxeetara banatzen dira, bertako ekoizpena eta ekonomia sustatuz. Auzolanari esker, ekoizlearen jatorrizko prezioan jaso ditzake produktuak nork bere herrian. Beste kanpaina oraintsu hasi den udazkenekoa da, Nafar hegoaldeko uzta euskarari puzka. Zonaldeko produktuz osatutako saskiak milaka etxetara eramaten dira, auzolanari esker, bertako euskalgintzari ekarpen-ekonomiko garrantzitsua eginez (saski bakoitzaren balioaren %25). Diru-ekarpen honetatik edango dute aurten Agerraldiak, zonaldeko ikastolek, Sortzenek eta AEK-k.\nUdalbiltza Partzuergoak euskal herritarrak “Aberri Eguna bakoitza bere erara ospatzera” gonbidatu nahi ditu.\nAnnabel Moreno (AMI): "Udaletatik herri berri, baketsu eta aske baten alde borroka egin behar dugu"\nAnnabel Moreno i Nogue Independentziaren Aldeko Udalerri Katalanen Elkarteko (AMI) lehendakariordea elkarrizketatu dugu.


Analisia. Aldaketa premia | Analisia. Aldaketa premia – iparraldekohitza\nAspergarriak izan ohi dira hauteskunde kanpainak. Hautagaiak beteko ez dituzten programak aurkeztera ateratzen dira, beteko ez dituzten neurriak hitzemanez. Boterera iristeko, zerua promesten dute, baina, boterera iristean, hodeiak besterik ez da ikusten. Inkestek agintzen dute boza nori eman, eta, txarrenaren beldur, ez hain txarraren alde egiten du herritarren gehiengoak maiz.\nHorren adibide da François Hollande presidentearen agintaldia. 2012ko hauteskunde kanpainan «nire etsaia finantza mundua da» aldarrikatu eta aberatsenentzat %75eko zerga jartzea proposatu ondoren, Nicolas Sarkozyren eta Marine Le Penen aitzinean aukera gehien zuen hautagaia izaki, ezkerreko herritarren gehiengo zabal batek haren alde egin zuen, errandakoa beteko zuen ilusioz.\nBaina hodeiak agertu ziren. Enpresa nagusiei egindako opariak, Macron legea, lan kodea deuseztatzea helburu zuen El Khomri legea… Legeak dekretuz pasatzea ahalbidetzen duen Frantziako Konstituzioko 49-3 artikulua behin eta berriz erabiliz. Mobilizazio jendetsuak izan ziren Frantzia osoan, istiluak Paris eta beste hiri batzuetan, baina Hollandek entzungor egin zien boterera iristea ahalbidetu zien herritarrei.\nEta, denbora berean, atentatu oldea etorri zen. Charlie Hebdoren aurkakoa, Bataclan kontzertu gelakoa, Nizakoa. Eta larrialdi egoera. Giroa anitz gaiztotu da azken bi urteetan Frantzian. Alde batetik, Poliziaren bortizkeria. Larrialdi egoerak ematen dien askatasuna baliatuta, dozenaka miaketa eta atxiloketa administratibo egin dituzte, islamistekin zerikusirik ez zuten militante politikoen kontra anitzetan, eta manifestazioetan zauritu andana eragin dituzte —bi pertsonak galdu dute begia Lan Legearen kontrako mobilizazioetan-. Bazter auzoetan ere tentsioak gora egin du. Uztailean, Adama Traore gaztea hil zen jendarmeen eskuetan —autopsiak ito zela ebatzi zuen—, eta, otsail hasieran, Theo gazteak salatu zuen Poliziak bortxatu zuela.\nBestetik, diskurtso xenofoboa ere askatu da, eta immigranteen eta musulmanen kontrako herrak gaina hartu du eremu anitzetan. Fronte Nazionala eroso zegoen, bere eremuan. Hauteskunde kanpainako gai zentrala izango zela zirudien.\nEta lurrikarak gertatu ziren. Lehena, primarioetan, Sarkozy, Juppe, Hollande eta Valls joko eremutik kanpo gelditu zirelako. Horien ordez, eskuinean, François Fillon nagusitu zen, eskuin gogorrenaren ordezkari; ezkerrean, Benoit Hamon, Hollanderen agintaldiarekin kritiko agertu den PSko haserretuen ordezkari. Kartak berriz banatuak ziren. Eta bigarren lurrikara, urtarrilaren 25ean. Fillonen ustezko ustelkeria kasua argitara eman zuen Canard Enchaine astekari satirikoak. Geroztik, kasik astero agertu dira afera berriak, akusazio berriak. Le Penek ere baditu bereak, eta, beste maila batean bada ere, Macronen kanpainaren finantzaketaren inguruan zalantzak agertu dira. Fillon epaileen aurrera deklaratzera joan zen, eta inputatu zuten; Le Penek uko egin zion deklaratzera joateari. Bere mugimendu bakoitzean «itzuli dirua!» oihu egiten zioten herritarrei muzin eginez, hautagai izateari eutsi dio Fillonek, eta kazetarien eta Justiziaren kontrako diskurtsoa garatu du, konplotismotik hurbil, FNren ispilua balitz bezala.\nHortik aitzina, beste kanpaina bat hasi zen. Immigrazioaren kontrako diskurtsoak presente ziren, baina aferen inguruko asteroko hostokadak eliteen eta herriaren arteko desoreka jarri du mahai gainean. Eta argitara eman du anitzek ezagutzen zuten errealitate bat: politikari profesionalak arrunt deskonektatuak dira herritarren egunerokotik.\nEgoera horrek entzungarriago egin ditu sistema politikoari egindako kritikak. Programa guztietan gardentasunaren beharra agertu bada ere, Jean-Luc Melenchon da testuinguru horretan proposamen argienak egiteko gai izan dena. Orain dela urtebete, Lan Legearen kontrako mobilizazioen indarra baliatuta sortu zuen Frantzia Intsumisoa mugimenduaren ardatzetako bat da 6. errepublika sortu eta instituzioak herritarren esku jartzea. Baina hodeiak ikusten dituzte batek baino gehiagok Melenchonen zeruan. «Ikusiko duzue, Melenchonen boterearen aurrean ezkerreko mobilizazioak antolatu behar ditugunean, ikusiko duzue nola Frantzia Intsumisoko CRS lerroek, Melenchonek ordenaz, autoritateaz eta dena hausten duten gaiztoez dituen iritziak oroitaraziko dituen», idatzi zuen orain dela gutxi Bretainiako ezker independentistako kide batek.\nAntoine Bueno idazle eta umoristak ere badu proposamenik. No vote! manifestuan, hauteskundeak sistema politikoaren legitimaziorako tresna gisa aurkeztu ditu. Fronte Nazionalarekin xantaia eginez, beti berak boterean egotea lortzen dutela salatu du. «FNren xenofobiaren bortizkeria, Macron edo Fillonek ekarriko luketen bortizkeria ekonomikoa baino okerragoa litzateke?», galdetu izan du behin baino gehiagotan. Haren ustez, abstentzioa ekintza politiko antolatua bilakatu beharko litzateke, sistema politikoaren aldaketa behartzeko.\nMugimendu autonomoak ere boikotera deitu du. Kanpainan, istilu andana izan dira Fronte Nazionalaren ekitaldien inguruan. Gaur gauerako, Barrikada Gauera deitu dute Parisen, 68ko maiatzeko mobilizazioei erreferentzia eginez. Ikusteko dago zinezko mobilizazio bat antolatzea lortzen ote duten.\nAnartean, aurreikuspenak egitea dagokigu. Le Penen edo Melenchonen garaipenak, beren programa ezarriko balute, guztia iraul lezake, oso modu desberdinean izanik ere. Baina pentsa liteke FN boterera iristeak eragin dezakeen beldurrak Macronen aldeko hautua indartuko duela. Fillon eta Macronekin, instituzionalki aldaketa oso handirik ez da espero, baina bai eredu liberalean sustraitzea; gaur egungo Frantzia ekarri duen ereduan, alegia. Hala izango balitz, 2022rako —eta agian aurretik—, FN indartsuago baten aurrean egon gintezke.\nBaina momentuko, herritarrak bozkatzera deituak dira, eta ostiralean izandako atentatuek azken asteetako aurreikuspen guziak alda litzakete.\n“Hautatzen ditudan elikagaiek eragina dute nire ingurunean”


Denon Eskola - Eskola jantokien inguruko inkestaren emaitzak\nEskola jantokien inguruko inkestaren emaitzak\nEgunero 91.000 ikaslek jaten dute EAEko ikastetxe publikoetako jantokietan. 2000. urtetik, egun indarrean dagoen araudia martxan jarri zenetik (2000ko martxoaren 1eko agindua), 10.000 jankidetik egungo 90.000ra pasatu gara, 90 milioi eurotik gorako aurrekontuarekin ikasturteko (familien eta Eusko Jaurlaritzaren aportazioak).\nZerbitzuak halako bolumen handia izan arren, gaur egunera arte ez zaie egin gogobetetze inkestarik familiei. Eusko Jaurlaritzak auditoretza bat egiten du urtero eta inkesta bat pasatzen dio jantokiko arduradunari (ikastetxeko irakasle bat).\nHala eta guztiz ere, orokortu egin dira zerbitzuari buruzko kexak, egungo ereduak eskola-komunitateak ez dituela asebetetzen erakutsiz. Hori dela eta, familiei zuzendutako asebetetze inkesta bat egin du EHIGEk.


Iker Larrazabalek Amurrion jokatuko du larunbatean Aimar Olaizolaren aurka - Amurrio - Aiaraldea.eus\nIker Larrazabalek Amurrion jokatuko du larunbatean Aimar Olaizolaren aurka\nAitor Aspuru Saez 2020-11-05 09:10\nIker Larrazabal Zaramagako frontoian.\nUrriaren 18an profesionalen kategorian debuta egin ostean, Iker Larrazabal pilotariak bere herrian jokatuko du larunbatean Aimar Olaizolaren aurka, aurrekoan bezala, bikoteka.\nAsteburu bizia izango du Iker Larrazabalek kirolaren esparruan. Hasteko, Jon Erasun Zizurkilgo pilotariaren kontra lehiatuko da Ataungo Auzoeta frontoian ostiralean, Eskuz Banakako Promozio Txapelketan, hain zuzen.\nEdonola ere, hitzordurik garrantzitsuena larunbatean izango da Amurrion bertan. 17:30etatik aurrera herriko pilotalekuan Oinatz Bengoetxeak Asier Agirreren aurka jokatuko du, eta gero Aimar Olaizaola eta Endika Uriondo berriro neurtuko dira Iker Larrazabal eta Ander Imazekin.\nNorgehiagokak urriaren 18ko partida berpiztuko du, zeinean Larrazabalek eta Imazek irudi ona utzi zuten, emaitza estuarekin galduta Miribillako Bizkaia Frontoian. Sarrerak salgai daude hemen.\n18 urterekin, Iker Larrazabalek pasa den denboralditik entrenatzen du jokalari profesionalekin, baina pilotarien grebak eta gatazkak epaitegietan bukatzeak ireki dio atea puntako kirolariekin aritzeko.\nAitor Aspuru Saez urr 04 Amurrio